ФАРИШТАНИНГ ҚАРҒИШИ - 21 Июля 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2014 » Июль » 21 » ФАРИШТАНИНГ ҚАРҒИШИ\nТонг отди. Қуёш бошини уфқдан кўтариши билан ён атроф аста-секин исий бошлади. Ҳавода муаллақ кезиб юрган оппоқ булутлар мисоли елпиғичдай қат-қат бўлиб уйилиб қолган. Хали чор атрофни ўраб олган нозик туман пардаси тарқамаган. Атрофда охиста шаббода эсиб турарди. Нарироқдаги виқорли қоялар худди бир-бирларига туташиб кетгандек, охири кўринмайди. Сўлимсой қишлоғида аллақачон хаёт қайнаб кетган, кимдир аъзонлаб туриб сигирини соғади, яна кимдир кун пешинга кирмасидан даладаги ишларини тугатгани далага отланади.\nАлишер димоғига урилган ёқимли хаводан сергак тортди. Эринибгина ўрнидан турди. Очиқ деразадан тип-тиниқ осмоннинг бир чеккаси кўриниб турарди. Ховлидаги узум токларидаги хусайин узумлар эрта тонгдаги шудрингдан товланиб турибди.\n- Эх барибир қишлоқ яхшида кучли қўлларини орқага тисариб бир керишиб олдида, бир табақаси очиқ турган эшикдан ташқарига аста мўралади. Ховлида Адиба опа кўринди у кўйлагининг этагини липпасига қистириб олганча ховлига шалоплатиб пақирлаб сув сепиб юрарди. Алишерни кўриб юзига табассум югирди.\n- Турдингми уйқичи ухлайверар эканда, тонг отгани қачон эди. У Алишерни эркалабгина қойиган бўлди.\n- Юз қўлингни тез ювиб келгин, иссиқ нон ёпяпман биргалашиб чой ичамиз. Алишер мийиғида ним табассум қилиб сой ёқасига борди. Қумлоқ сохилга чўнқайиб, муздек сувни кафтига олдию сесканиб кетди. Сув жуда муздак эди. Кейин енгиларини бирин-кетин шимариб пишқириб-пиқириб юзини юва бошлади. Сув ён атрофга сачраганидан унинг усти бошини хўл қилиб юборди. У елкасига ташлаб олган сочиқ билан юз-қўлларини охисталик билан артди. Кўнглида алланечук енгиллик сезиб ўрнидан сакраб турдида кўча дарвозадан охиста қадамлар билан ховлига кирди. Адиба опа аллақачон сўрига жой қилиб дастурхон ёзиб бўлганди. Югуриб елиб ошхонадан хали чо-ю хали нон-ни сўридаги дастурхонга таширди.\n- Кун бугун роса исийдиган кўринади, эрталабдан шунчалик қиздираяпти-я, у нонларни авайлаб ушатар экан Алишерга нолиган бўлди.\n- Қани тепага чиқ, тезроқ чойимизни ичиб олайлик кейин далага поччанга ёрдамга борамиз. Алишер сўрига узун қилиб ёзилган атлас кўрпачага чордана қуриб ўтириб олди. Ушатилган нон бўлакларидан олиб қаймоққа ботирир экан аммасига бир қараб олди.\n- Қишлоқ ҳавоси тоза бўладида, нон бўлагини оғзига солиб, чуқур нафас олди.\n- Вой нимасини айтасан, Адиба опа пиёладаги чойни шоша-пиша ичар экан жиянини гапини бош ирғаб тасдиқлади.\n- Шахардан келин бўлиб тушганимда қишлоқда қандай яшайман деб ўйлагандим. Инсон ҳамма нарсага кўникар экан. Мана туппа-тузук қишлоқ аёли бўлдим қолдим. У ликопчадаги бир бош узумни ола туриб пиқ этиб кулиб юборди. Алишер оғзидаги нонини тамшаб-тамшаб синчков нигохлари билан атрофга бир қараб қўйди. Ўзи шахарлик бўлганлиги учун қишлоққа камдан-кам келади. Шунда ҳам аммасининг қистови билан. Биттаю биттиа аммаси қишлоққа келин бўлиб тушган. Хар гал аммаси Алишерни чақирганда ишим, ўқишим бор деб бахона қиларди. Бу сафар бўлмади, жияни Самандар атайлаб Тошкентга бориб,\n- Онам сизни соғинибдилар дея қўярда-қўймай олиб келди. Чой ичиб бўлгач Адиба опа чаққонлик билан ўрнидан туриб, дастурхонни йиғиштира бошлади. Шу пайт дарвоза оҳиста чертилиб мулойим овоздаги\n- Адиба келинойи, келинойи деган чақириқ эшитилди. Алишернинг тим қора кўзлари сўроқ назарида дарвозага йўналди\n- Ху-в-в келавер Сарвиноз, кел келавер Адиба опа бепарвогина дастурхонни йиғиштираверди дарвозадан нозик қадамлар ташлаб Сарвиноз кириб келди. Унинг хатти-харакатидан тортинчоғлиги билиниб турарди.\n- Асслом-у алайкум келинойи, у Алишерни кўриб довдираб қолди. Кўзлари ер чизди.\n- Ойим кеча ғалвир олган эканлар. У ғалвирни узатар экан юзлари дув қизариб кетди.\nАлишер эса бу содда қизнинг оҳудек хуркиб турган кўзларидан, атиргул янлиғ лўппидек юзларидан ўзи билмаган ҳолда кўз узолмай қолди. Сарвиноз Адиба опанинг бироз ўтир дейишига ҳам қарамасдан ғалвирни ташлабоқ уйига чопқиллаганча чиқиб кетди. Алишер ток тагида дастурхондаги нон ушоқларини қоқаётган аммасига бир истеҳзоли қараб қўйди.\n- Ким-у дарвозага қарата ишора қилди\n- Уми? Адиба опа ошхонага кира туриб овозини баландлатиб гапирди. – Қўшнимиз Санобар ҳолани қизи Сарвиноз, бепарвогина гапириб, ошхонадаги пиёлаларни юва бошлади. Алишернинг кўзларида ажиб энтикиш пайдо бўлди. Секингина ўрнидан туриб кўчага чиқиб кетди. Кўча иссиқ. Ҳаммаёқни қуёш ўз обитобида қиздиради. Ерлар худди жуда чанқагандек қуруқшилаб, ёрилиб-ёрилиб кетган. Алишер кўча деворга хамоҳанг тарзда юриб борарди. Қўшниниг қиялаб очиқ турган дарвозаси ёнидан ўтиб кетаётганда Сарвинозга тўқнашиб кетди. Икковлари ҳам чўчиб кетишди. Сарвиноз Алишерни кўриши билан сутдек оппоқ юзларини яшириб, бошини эгиб олди. Алишер худди шуни кутиб тургандек қувониб кетди.\n- Яхшимисиз? Қалин қошларини чимириб ҳол-аҳвол сўраган бўлди. У қизлар билан танишавериб уларга қайси сўз ёқиш, ёқмаслигини жуда яхши билиб олганди. Сарвинозни кўриб заррача ҳам ҳаяжонланмади ҳам. Ўзини дадил тутиб тезда мулоқотга киришиб кетди.\n- Боғгами? Сарвинозни қулидаги мева идишига қараб қизиқиб сўради.\n- Ха, Сарвиноз ич-ичидан диғ-диғ қалтирарди бу қизиқувчан йигитни саволига жавоб бера туриб, ердан кўзини узмасди.\n- Ёрдамчи керак эмасми? Алишер уни дув қизариб кетган, олма мисоли товланаётган яноқларига ўткир нигохини қадаганча жавоб берган сари янада кўпрок саволга тутарди.\n- Йуқ, шарт эмас. Сарвиноз ийманибгина гапириб Алишерни йўлини кесиб ўтмаслик учун, уни ортидан лип этиб олдинга ўтиб олдида, охири кўринмайдиган тор кўчадан тез-тез юриб, ариқ ёқалаб кетаверди. Алишер эса, шошилганча унинг ортидан эргашди. Шу аснода Сарвиноз билан танишиб ҳам олди. Унинг учун қизлар билан танишиш умуман муаммо эмасди. Бир-икки хазил-хузулли гап қилиб, ширин сўз айтса кифоя. Минг ўзини осмондаман деб юрган қиз ҳам бу ширин сўзларга маҳлиё бўлиб ерга тушиб қолганини билмай қолади.\nКунлар ўтган сайин Сарвиноз ҳам бу ҳазилкаш йигитга кўр-кўрона боғланиб қолаётганлигини ўзи пайқамасди. Алишер бу соддагина қишлоқ қизини ҳар куни кўчага чиқишини аммасининг дарвозаси тагида кутиб ўтирар, болданда ширин сўзлари билан бу қизнинг кўнглига кириш учун йўл ахтарарди. У қийинчилик билан бўлсада мақсадига эришди. Бора-бора Сарвиноз ҳам унга илиқ муносабатда бўла бошлади.\nЁз ҳам ортда қолиб куз ҳавоси атрофни чулғаб олди. Эрталабдан бери эзила-эзила ёққан ёмғир пешинга бориб бироз тинди. Чека-чеккадаги азамат ёнғоклар кечаси билан ёққан ёмғирдан ивиб, хозир тўкиламан деб турган барглари ёмғир сувидан селгиб, бош эггандай мунғайиб қолган. Алишер қўлларини шимининг ён чўнтакларига солиб олганча, айвонда ташқаридаги сўлғин манзарани кузатиб турарди. Ичкаридан эшик очилиб Адиба опа қўлидаги елим ҳалтага тўлдириб майда чуйдалар солиб чиқди.\n- Ие амма, Алишер бир ижирғаниб қўйди, керакмас хеч нарса, нима қиласиз овора бўлиб.\n- Нимага овора бўлар эканман, биттаю-битта жиянимни қуппа-қуруқ жўнатаманми? Адиба опа қўлидаги елим ҳалтани Алишерни қўлига тутқазди. – Ол, аммангники таваррик. Алишер ҳалтани ичига бир мўралаб олдида кулиб қўйди. – Ўббў амма-е раҳмат, у ташқари томон йўналар экан каттакон ругзак сумкасини елкасининг бир учига илиб олди. Аммаси, поччаси, жиянлари билан қуюқ хайрлашиб йўлга отланди. Бекатга етиб борганда у ерга сукунат чўмганди. Ора-сирада йўловчи машиналар ўтиб қоларди. Ёмғирдан ҳўл бўлиб кетган ўриндиқлар худди кимнидир кутаётгандек қуёшнинг кучсиз нурлари остида товланиб ўзгача манзара касб этади. Алишер ҳар-бир ўтаётган машинага қўл кўтариб тўхтатишга уринди, аммо аксига олгандек бирорта машина тўхтамасдан ёнгинасидан зувиллаб ўтиб кетаверди. Унинг жиғибийрони чиқиб ён-верига олазарак қараб қўйди. Узоқдан қип қизил гулли ҳалат кийган Сарвиноз келарди. Алишер уни кўриб бироз сергак тортди.\n- Вой худо, Сарвиноз билан хайрлашишни унутибман-ку, оҳиста шивирлади. Сарвинозни етиб келишини ҳам кутмасдан югурганча унинг ёнига ўзи биринчи бўлиб етиб борди. Сарвиноз ним табассум билан қўлидаги оппоқ шойидан тикилган пушти гулли румолчани унинг қўлига тутқазди. – Олинг, атайлаб сиз учун тикдим.\nАлишер рўмолчани унинг қўлидан олар экан Сарвиноз ундан охудек кўзларини олиб қочди.\n- Рахмат, Алишер рўмолчани чўнтагига солиб, Сарвинозга эрка табассум ила қараб қўйди. – Сарвиноз сизга бир илтимосим бор, шуни бажарасизми?\n- Нима экан? У шўхчан нигоҳларини Алишерга қадади.\n- Сиздан илтимос, мен сизга айтган ҳеч бир гапларни унутманг. Ўлай агар мен сизни чиндан ҳам севаман, иншооллоҳ сизни дунёдаги энг бахтли қизга айлантираман. Ишонинг севаман сизни.\nСарвиноз бу гапларни эшитиб ўзини еттинчи осмонда учиб юргандек ҳис қиларди. Аммо сир бой бермаслик учун Алишерга юз буриб олди.\n- Гулим, агар гапларим ёлғон бўлса хозироқ Худо жонимни… у гапини тугатмасидан Сарвиноз нозикгина бармоқлари билан Алишернинг лабларини беркитиб олди\n- Жиминг, асло ундай дея кўрманг секингина шивирлади, - мен сизга ишонаман, ҳар бир сўзингизга ишонаман.\nАлишер бу гапларни эшитиб завқланиб кетди. Сарвинозга яқинлашиб, қулоқларига оҳиста пичирлади\nСарвиноз нозиклик билан ортга чекиниб, пиқ этиб кулиб юборди. Саволи жавобсиз қолганидан Алишерни энсаси қотиб кетди. Уялишига ўлайми, ичида жон деб турибди-ку.\nУ бу содда қишлоқ қизини менсимайгина ғижиниб жилмайиб қўйди.\nКунлар гуё бир-бири билан қувлашаётгандек шунчалик тез ўтиб кетдики, қахратон қиш қачон ўрнини бахорга бўшатиб берганлигини ҳеч ким хатто пайқашга ҳам улгурмади. Сабоҳат ила ўзининг ширингина орзуларини етаклаб келинчак бахор кириб келди. Сарвинозга эса, бу ойлар беназир соғинчларга лиммо-лим ўтди. У хар сонияда, хар соатда Алишерни ўйларди. Унга буткул боғланиб қолганлигини Алишер шахарга қайтиб кетгандан сўнг англади. У Алишерни, ўзининг орзуйидаги шахзодасини шунчалар севарди-ки, хатто кимдир унга Алишерга жонинг керак экан деса хеч иккиланмай беришга тайёр эди. Ҳаётининг мазмунига айланиб қолган, ундаги илк севги куртакларининг барқ уришига сабабчи мухаббатини келишини беғубор шабнам томчисидек муштоқ бўлиб кутарди.\nНихоят қўйнини меваларга тўлдириб ёз енгил-енгил қадамлар билан уч ойлик меҳмон бўлиб ташриф буюрди. Бу ёз ҳам Алишер қишлоққа келди. Машинадан тушиши билан қишлокнинг салқин ҳавоси буғзига гуп этиб урилди. Беназир сабоҳат ила ўзининг шайдо этгувчи манзараси билан келинлардек лов-лов товланиб ўзини кўз-кўз қилаётган бу қишлоқни ҳуснидан Алишер энтикиб кетди. Сой бўйига бориб юз-қўлларини юва бошлади бошини кўтариб атрофга соғинч билан тикилди.\n- Сулимсой деганчалик бор-да оҳиста шивирлади. Аммасиникига кириб борганда уни жияни Самандар қарши олди. Сўрига шоша-пиша жой қила туриб норозигина оҳангда ғудраниб қўйди – Алишер ака бир оғиз келишингизни айтиб қўймабсизда, онам Феруза холаникига чақирдига бормай сизни кутиб олардилар, билмадиларда келишингизни.\n- Э, нима қиламан сизларни овора қилиб. Ака-ука бир гаплашиб ўтирсак ўтирибмиз-да. Алишер Самандарнинг елкасига енгилгина шапатилаб қўйди.\n- Яхши, хар ёзда келадиган одат чиқарибсиз, пиёлага чой қуя туриб Самандар кинояли жилмайиб олди.\n- Ха, сизларни кўргим келдида, Алишер жиянининг кесатқи гапини тушунмади.\n- Бизними ёки, келинойимними?\nУнинг кўзларидаги табассум бирдан ўчди – Келинойи? Бироз сергакланди - Қанақа келинойи? Пиёладаги чойни хўплар экан жиянига ажабланиб бир қараб қўйди.\n- Сарвиноз опамда, унга уйлансангиз менга келинойи бўлади-да. Ўтган ёз жа Лайли-Мажнун бўлиб юргандиларин-ку, Самандар ҳудди акасини бирон жиноят устида ушлаб олгандек хо-холаб кулиб юборди, унинг кулгусида болаларча беғуборлик иси анқиб турарди. Алишер масхарали охангда менсимайгина жилмайиб олди. – Жиннимисан, қиз қуригандек шу тўпори қишлоқ гўзалига уйланаманми, шахарда қиз қуриб қолибдими?\nСамандарнинг бу гапларни эшитиб туташиб кетган қошлари бир жойга уйилди. – Нимага унда Сарвиноз опамни бошини айлантириб юрибсиз?\n- Вой худо, Алишерни энсаси қотиб кетди. – Ўргилдим сендақа ҳимоячидан, юз кўзларини буриштирди. – Нима, ким билан гаплашсам уйланиб кетавераманми, ахир қишлоқда ҳам зерикиб қолмаслигим учун ким биландир чалғишим керак еди-ку, шунга ота гўри қозихонами энди? Беписантлик билан жилмайиб қўйди. У гапини тугатар тугатмас чини идишнинг "жаранг” этиб ерга тушиб кетган овози эшитилди. Икковлари ҳам баб-баробар елка буриб орқаларига қарашди. Дарвоза ёнида ҳаёли бироз паришон, ранги ўчиб кетган, гул-гул очилиб турган чехрасида мунислик хукм сураётган Сарвиноз турарди.\n- Сарвиноз опа… Самандар нимадандир қаттиқ қўрққандек ўрнидан сапчиб туриб кетди. Алишер эса Сарвинозни кўриб тошдек қотиб ўтирарди. Сарвиноз ҳудди телбалардек қимир этмай турар, унинг қўлидаги овқат тўла коса ерда чил-чил синиб ётарди. У бироздан сўнг эс-хушини йиғиб олиб кафтлари билан юзларини беркитганча кўчага отилди. Унинг йиғлагиси келар, аммо йиғлай олмасди. Туртиниб-туртиниб кўча бўйлаб чопиб борарди. "Ўйинчоқ эканман, фақатгина ўйинчок бўлибман” ҳаёлида фақатгина шу ўй чарх урарди. Кўча муйилишига келганда боши айланиб ерга гандираклаб йиқилиб тушди, ерни кафтлари билан аламли ўкинч ила ғижимлади. Кўзларини маҳкам юмиб олди.\nҚанчалар Алишер билан турмуш қуриб, бахтли оила бўлишни орзу қиларди-я. Ҳар сафар кимнингдир тўйига борганда келин ўрнига ўзини, виқор тўкиб турган куёв ўрнида эса Алишерни тасаввур қилиб, худди чиндан хам ўзининг тўйи бўлаётгандек қалбида шунақанги бахтли энтикиш туғён урарди-ки, гўё ўзини еттинчи осмондагидек ҳис қиларди. Унинг орзулари ўзи каби пок, беғубор эди.\n- Насиб қилса Алишер ака бир умрлик умр йўлдошим бўладилар, мен уларга шириндан-шакар фарзандлар тухфа этаман. Фарзандларимиз худди Алишер акамга ўхшаган, келишган, оқ кўнгил бўлишади, у хар доим юрак-юрагидан шундай деб ният қиларди. Шу тобда Сарвиноз ўзининг бойчечакдай эндигина қор қўйнидан оҳиста бош кўтариб барқ ураётган орзуларини ўйлаб хўрланиб кетди. Буғзига қадалган аччиқ кўз-ёшлари ердан эндигина отилиб чиққан булоқ каби қалбининг туб-тубидан отилиб чиқа бошлади.\n- Шунчалар ҳам содда бўламанми, қандай қилиб шу субитсизга ишондим, қандай… унинг ожиза елкалари ғамли силкиниб-силкиниб, ширин ўтмишнинг аламли хотираларини эслаб ўкиниб-ўкиниб йиғларди, хўрлиги келиб йиғларди. Мени шунчалар хўрлаб камситдингми, Оллохим сени минг карра оғирроқ хўрласин бу дунёдан битта тирноққа зор бўлиб ўтгин! Сарвинознинг лоладудоғ гулғунча лаблари оҳиста пичирлади.\nУ шунчалар аламзада ҳолатда эдики, қандай қилиб ўзининг жондан азиз севгилисини қарғаб юборганлигини ўзи ҳам билмай қолди.\nБу ҳаёт нима бўлганда ҳам чархпалак мисоли айланиб, давом этаверар экан. Қуёш ўзининг беминнат нурлари билан яхши-ю ёмонни бирдек иситади. Сарвнозни ҳам ўз обитобида исита бошлади. Биринчи келган совчисига розилик бериб, алам устида турмушга чиқиб, шахарга кўчиб кетишди. Сўлимсойнинг хар қарич ери унга Алишерни эслатарди, шунинг учун ора-сирада онасини кўргани келиб турарди. Афсуски орадан анча йиллар ўтса ҳам фариштадек қизнинг қалбида аламли, истиробли пўртаналар ора-чорада юрак торларини бир-бир чертиб қўярди.\nТошкентга ўзининг қоронғу ёпинчиғини бутун атрофга муаллақ ёйгандек тун кириб келди. Сарвинознинг кўзига уйқу инмади, ўрнидан астагина туриб, балкон деразаси ёнига борди. Хаммаёқ оппоқ қор. Ҳавода учқунлар кезар, чироқларнинг қалпоғи остидан элак-элак қор қуюлар, жимгина кузатиб турган одамга оппоқ қор ерга тушаётгандек эмас, худди эски хотираларни узоқ-узоқларга учириб олиб кетаётгандек туюларди. Сарвиноз бу манзарага ҳиссизгина қараб турарди. Шу пайт уни, соатнинг қаттиқ бонг уриши чўчитиб юборди. Соат миллари тунги соат уч-у ўттизни кўрсатарди. Бугун ойисининг туғилган куни. У яна эски ғуборли ҳотираларни эслатадиган ўша қишлоққа боришини ўйлаб бир ғижирғаниб қўйди. Турмуш ўртоғи хизмат сафарига кетганлиги учун аъзонлаб болаларини олиб ўзи йўлга отланди. Улар қишлоққа кириб боришганида қуёш булутлар ортидан оҳиста мўралаб атрофини қиздириб юборганди. Қор зарралари офтобнинг нурли кукунларидай ярақлаб кўзни олар, дарахт шохларига қўнган қор парчалари дув-дув тўкилиб тушиб турарди. Сарвиноз уйига кириб борар экан, Санобар хола қизини келганлигини кўриб шунақанги қувониб кетганлигидан ўтказишга жой тополмай қолди. Сарвиноз келган захоти ишга шўнғиб кетди. Келинойиси Феруза билан куни бўйи қўли-қўлига тегмай ҳали сомса-ю ҳали мантига ош хамир олиб, салатлар тайёрлашди. Кечга бориб меҳмонларга иккинчи овқатни тортишганларидан кейин бироз тин олишди. Феруза ошхонадаги сутулга беҳол ўтириб, ўзини ҳиёл елпиган бўлди.\n- Уф-ф, бирам чарчадим-ей, ижирғаниб гапирди.\n- Унчалик чарчайдиган иш қилмадик-ку, идишларни чаққонлик билан юваётган Сарвиноз келинойисига ажабланиб қараб қўйди.\n- Билмасам, Феруза хижолат билан енгилгина табассум қилди, шу кунларда мадорим қуриб сал иш қилсам чарчаб қоляпман. Тунов куни дўхтирга чиқсам соппа соғсиз-ку дейди, Феруза пиққиллаб кулиб юборди. Ха айтгандай, Адиба опа бир ойларча олдин битта табибга борган эканлар, бирам мақтадилар, мен ҳам шунга бир бориб кўрсаммикан-а?\nУ Сарвиноздан яхшироқ фикр чиқармикан деб ундан кўзини узмай тикилиб турди.\n- Адиба келинойимнинг тоблари йўқми? Сарвиноз идишларни тахлар экан бепарвогина сўраб, ўрнидан туриб кетди.\n- Ҳа йук, Тошкентда бита жияни бор-ку нима эдия исми, Феруза бироз талмовсираб турдида бирданига суйиниб кетди ҳа Алишер, Алишер эди исми, бир ютиниб олиб гапида давом этди. Ҳуллас ўша иккинчи маротаба ўйланса ҳам фарзандли бўлмаётган эканмиш, ўшани табибга олиб боришибди-да, нима қилсам экан, мен ҳам бир бориб кўрсаммикан-а? Феруза ҳали ҳам ўзини дардида эди.\nСарвиноз бу гапни эшитиб кимдир устидан муздек сув қуйиб юборгандек музлаб кетди. Бирданига анча йиллар олдин ўйламай айтган "қарғиши ”ни эслаб рангқутиси ўчиб кетди. Бу гаплардан юрак-юракдан афсусланиб лабини бир четини қимтиб тишлаб қўйди. Дераза ёнига яқинроқ келиб, ховлида болалар билан мириқиб қор бўрон ўйнаётган уғилчасига қараб мийиғида кулиб қўйди. Юлдуз тўла осмонга боқиб оҳиста пичирлади.\n- Оллохим, Алишер аканинг ҳам яхши ниятларига етказиб, уларга ҳам шириндан шакар фарзандлар бергин.\nМуаллиф: Асилахон Абдуллаева, Бекобод тумани\nКатегория: Hikoyalar to'plami | Просмотров: 1272 | Добавил: Sherlaruz.CoM | Теги: севги, sevgi haqida, love history, севги хакида, sevgi, sevgi nima o'zi?, Dramma, sevgi hikoyalari, love, севги хикоялари | Рейтинг: 0.0/0


Обуна жараёни ташвишли ҳолатда - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОбуна жараёни ташвишли ҳолатда\nЧоп этилган 06 Октябр 2016\tКӯришлар: 990\nДавлат ҳукумати Суғд вилояти ижроия органида ўтказилган махсус йиғилишда вилоятда келгуси йил учун газета ва журналларга обуна бўлишнинг бориши ташвишли ҳолатда деб топилди. Аввалига вилоят ҳукумати ахборот бўлими мудири Музаффар Юнусов ўтган йилги обуна якунлари ва ушбу муҳим сиёсий маъраканинг бу йилги бориши ҳақида ахборот берди.\nВилоят раисининг биринчи ўринбосари Рустам Раҳматзода даврий матбуотнинг жамият ҳаётида тутган муҳим ўрни ҳақида сўзлади. У фуқаролар дунёқарашининг кенгайиши, одамлар қалбида ватанпарварлик, бунёдкорлик, яхшилик қилиш ҳиссининг кучайишида газета ва журналлар катта хизмат қилаётганлигини таъкидлади. Рустам Раҳматзода энг сўнгги обуна бўлиш натижаларини келтирар экан, деярли барча шаҳар ва ноҳияларда бултургига қараганда газета ва журналларга муштарий бўлиш камайиб кетганини айтди. Айрим ноҳияларда «Жумҳурият», «Садои мардум», «Народная газета», «Халқ овози» республика, шунингдек, вилоят газеталарига обуна бўлишнинг бу йил ташвишланарли даражада суст бораётганлигини таъкидлади. Жумладан, «Халқ овози» газетасини бир неча бор тилга олди.\nРустам Раҳматзода айни бир пайтда вилоят ҳукумати нашрлари бўлган газета-журналлар бош муҳаррирларига газетхон ва журналхонлар билан мулоқотни кучайтириш, обуначиларни кўпайтириш учун нашрлар мазмун-мундарижасини яхшилашни маслаҳат берди.\nМуҳим йиғилишда вилоят газеталари, «Паёми Суғд» журнали бош муҳаррири, «Жумҳурият», «Халқ овози» газеталарининг вилоятдаги мухбирлари ҳам иштирок этишди.\nХўжанд шаҳрида республика ёш ижодкорлар ўқув-йиғини ўз ишини бошлади. Мазкур тадбир қатнашчилари аввало, Исмоил Сомоний, Абуабдуллоҳ Рўдакий ва Камол Хўжандий ҳайкаллари пойига гуллар қўйишди. Шаҳардаги Абуабдуллоҳ Рўдакий номли қасрда ўқув-йиғиннинг тантанали очилиш маросими бўлиб ўтди.\nТожикистон Ёзувчилар иттифоқи Суғд вилояти бўлими раиси Аҳмаджон Раҳматзод ёш ижодкорлар республика ўқув-йиғини иштирокчиларини қутлар экан, бу муҳим тадбирнинг Хўжандда ўтказилаётгани вилоятда ёш ижодкорлар илҳомига илҳом қўшишини айтди. Суғд вилояти раисининг биринчи ўринбосари Рустам Раҳматзода сўзлар экан, мамлакат Президенти, Миллат пешвоси муҳтарам Эмомали Раҳмоннинг ижод аҳлига қилаётган ғамхўрлиги, адабиётнинг жамият ҳаётида муҳим ўрнига берган баҳоси ҳақида тўхталди. У вилоятдаги ижодий муҳит борасида батафсил тўхталди. Очилиш маросимида Тожикистон Ёзувчилар иттифоқи раиси, Тожикистон Халқ шоири Низом Қосим ёш ижодкорларга ғамхўрлик, ёшлар ижодининг гул очишида ўқув-йиғиннинг аҳамияти, замонавий адабиёт, шоир, адиб ва адабиётшунослар олдига қўйилаётган талаблар ҳақида сўзлади.\nХудди шу куни тушдан сўнг, ёш ижодкорлар назм, наср, драматургия, адабиётшунослик, болалар адабиёти ва ўзбек ижодкорлари гуруҳларига бўлиниб, иш кўра бошлашди.\nВилоят бўйлаб «Саломатлик карвони»\nКонибодомда 600 нафар бемор аниқ ва ишончли ташхис олишга муяссар бўлишди. Энди уларни безовта қилаётган оғриқларни бартараф қилиш осонлашади.\nВилоят марказидан Конибодом шаҳрига келган "Саломатлик карвони"нинг бу ердаги фаолияти ана шундай самара берди. "Луқмони Ҳаким" тиббий муассаса табиблари конибодомликларни мурожаатларига кўра рўйхатга олиб, уларга ёрдам кўрсатишди. Бунда замонавий тиббий жиҳозлар, мосламалардан фойдаланилди.\nВилоят соғлиқни сақлаш бошқармасидан билдиришларича, саломатлик карвони "Соғлом инсон йили" доирасида барча шаҳар ва ноҳияларга сафар қилмоқда. Мазкур карвонга энг тажрибали ва маҳоратли шифокорлар киритилган. Улар энг замонавий ташхис ва табобат усулларидан, технологиясидан фойдаланиш имкониятларига эгадирлар.\nДаволаш сифатини яхшилаш тадбирлари\nХўжанддаги 1-сонли шаҳар клиник беморхонасида жорий йилнинг ўтган муддатида даволаш сифатини яхшилаш учун 400 минг сомонийдан ортиқ маблағ сарфланди. Жумладан, 300 минг сомонийга янги тиббий текшириш ва даволаш жиҳозлари сотиб олинди. Мазкур беморхона бош врачи Фирдавс Тўрахоновнинг билдиришича, иккита катта бўлим - ички хасталикларни даволаш ва жонлантириш бўлимлари тўлиқ таъмирдан чиқарилган ва бутунлай бошқача, замонавий кўриниш олган. Янги ошхона ва спорт майдончаси қурилиб, ишга туширилган. Бу ишлар бевосита давлат ҳокимияти вилоят ижроия органи қўллови билан амалга оширилган.\nБўстон шаҳри беморхонасида эса, тўртта бўлим таъмирланган.\nВилоят соғлиқни сақлаш бошқармасидан хабар беришларича, 2016-йил вилоятда «Соғлом инсон йили» деб эълон қилингач, аҳолига тиббий хизмат кўрсатишни яхшилаш йўлида кўзга кўринарли ишлар амалга оширилмоқда.\nБугун: 02-10-2020 00:30:55


АҚШда мусиқа фестивалида 20 дан ортиқ киши гиёҳванд моддадан заҳарланди\n08:16 / 07.08.2016\nАҚШда Ohio Dreams мусиқа фестивалида конфет остига ниқобланган гиёҳванд модда – опиатдан 20 дан кўпроқ одам заҳарланди, деб хабар бермоқда NBC телеканалига иқтибос келтирган ҳолда ТАСС ахборот агентлиги. Маълум қилинишича, номаълум кимсалар фестивалга ташриф буюрганлар орасида конфетга ўхшаш нарса солинган пакетларни тарқатганлар. Шундан кейин 20 дан ортиқ киши наркотик заҳарланиш билан шифохонага ётқазилган.\nАхборот агентлигининг ёзишича, маҳаллий полицияда жабрланганларнинг барчаси шифохонага мурожаат қилмаган бўлиши мумкинлиги сабабли уларнинг аниқ сони номаълумлиги айтилган. Шунинг учун уларнинг сони кўпроқ бўлиши ҳам мумкин.\nҲозир полициячилар гиёҳванд моддани мусодара қилиб, унинг хусусиятларини аниқлаш учун экспертизага юборишди. Воқеа юзасидан тергов олиб борилмоқда.


Дам олиш кунлари қуруқ ва ўртача иссиқ об-ҳаво бўлиши кутилмоқда – Газета.uz\nДам олиш кунлари қуруқ ва ўртача иссиқ об-ҳаво бўлиши кутилмоқда\nДам олиш кунлари республика бўйича асосан қуруқ об-ҳаво сақланиб туради. Фақат республиканинг тоғ олди ва тоғли ҳудудларида баъзи жойларда момақалдироқ билан қисқа муддатли ёмғир ёғиши мумкин. Республиканинг айрим ҳудудларида шамол баъзи жойларда чангли бўрон билан 17−22 м/с гача кучаяди.\nLotinchada 11 июн 2021, 12:08 Жамият\nЖума куни Ўзбекистонда қуруқ об-ҳаво бўлиши кутилмоқда, фақат Андижон, Наманган, Фарғона вилоятларида куннинг иккинчи ярмида баъзи жойларда қисқа муддатли ёмғир ёғиши, момақалдироқ бўлиши мумкин, дея хабар берди Ўзгидромет.\nҲаво ҳарорати кундуз куни 35−37 даражани, Сурхондарё вилоятида баъзи жойларда 41−43 даражагачани ташкил этади.\nДам олиш кунлари республика бўйича асосан қуруқ об-ҳаво сақланиб туради, фақат республиканинг тоғ олди ва тоғли ҳудудларида конвектив булутлилик ривожланишида баъзи жойларда момақалдироқ билан қисқа муддатли ёмғир ёғиши мумкин.\nУшбу кунларда ҳарорат меъёрдан 1−2 даражага кўп бўлади ва 33−36 даражани, жанубда ва чўл ҳудудларида 37−40 даражани ташкил этади.\nРеспубликанинг айрим ҳудудларида шамол баъзи жойларда чангли бўрон билан 17−22 м/с гача кучаяди.


Самарқандда “Ёш китобхон” кўрик-танловининг вилоят босқичи ўтказилмоқда - zarnews.uz\nСамарқанд шаҳридаги ёшлар марказида “Ёш китобхон” республика кўрик-танловининг вилоят босқичи ўтказилмоқда. Унда танловнинг туман ва шаҳар босқичларида уч ёш тоифасида ғолибликни қўлга киритган 48 нафар китобсевар ёшлар ўзаро беллашмоқда.\n- Бу танловга ўтган йили 10-14 ёш тоифаси бўйича қатнашиб, республика босқичида иккинчи ўринни эгаллаганман, - дейди оқдарёлик Гулсанам Абдулҳакимова. - Бу йил 15-19 ёшлилар орасида ўзимни синаб кўряпман. Асосийси, “Спарк” соҳибаси бўлиш эмас. Билимимни бойитиш, нутқимни ўстириш. Икки йил ичида 100 дан зиёд бадиий китоб ўқидим. Бунинг, албатта, келгусида фойдаси катта эканлигини биламан.\nУч кун давом этадиган танловнинг айни пайтдаги босқичида 10 ёшдан 14 ёшгача бўлган 16 нафар китобхон ўғил-қиз уч шарт бўйича ўз билимини синаб кўряпти.


Мамаджанов ва Исмоиловга жавоб берилди | "NAVBAHOR" FUTBOL JAMOASINING RASMIY WEB SAHIFASI\nМамаджанов ва Исмоиловга жавоб берилди\nНавбатдаги мавсумни бошланишига бир неча кун қолганда, “Навбаҳор” мураббийлар штаби мавсумлар оралиғида кўрикдан ўтиш учун таклиф этилган ҳимоячи Ориф Мамаджановга жавоб берди. 2013 йилги чемпионатни Жиззахнинг “Сўғдиёна” клубида ўтказган футболчи “Навбаҳор”нинг пойтахтдаги вақтинчалик қароргоҳини тарк этди. Мураббийлар бироз олдинроқ, 2013 йилги мавсум иккинчи ярмида “Навбаҳор”га қабул қилинган ёш ярим ҳимоячи Ислом Исмоиловга ҳам жавоб беришганди. Режага кўра жамоамиз бугун “Олмалиқ” билан назорат учрашувида куч синашиб, навбатдаги йиғинни якунлаши лозим эди. Бироқ, олмалиқликлар билан ўйин 8 март куни ўтказиладиган бўлди.


Мусулмон ҳаётидаги тавҳиднинг ўрни ва унинг қисмлари\n13:16 28 Май 2019 1460\nБанда тавҳид ила Раҳмоннинг розилиги, мукаррамлик ила бахт ва неъматга тўла ҳақиқий бир ҳаёт кечиради. Тавҳидсиз эса чорва молларининг ҳаёти каби бир ҳаёт кечиради:\n«Магар чорва ҳайвонлари кабидирлар. Йўқ, улар янада йўлдан озганроқ кимсалардир!» (Фурқон: 44). Тавҳидни қўлдан бой берган кимса ўлик жуссадир. Гарчи ер юзида юрган бўлса-да. Тавҳидни рўёбга чиқарган эса ҳақиқий ҳаёт кечираётган одамдир. Аллоҳ таоло шундай дэйди: «Аввал ўлик (кофир) бўлган, сўнгра биз уни (динга ҳидоят қилиш билан) тирилтириб ...» (Анъом: 122). Яъни, Биз уни иймон ва тавҳид билан тирилтирдик-(ҳаёт бағш этдик). Аллоҳ таоло мархамат қилади\n«Эй мўминлар, Аллоҳ ва Унинг пайғамбари сизларни абадий ҳаёт берадиган нарсага (яъни, динга) даъват қилар экан, уни қабул қилинглар» (Анфол: 24).\nТавҳид ила юрт тинчлиги ва тана роҳати ҳосил бўлади:\n«Иймон келтирган, ўз иймонларини зулм (ширк) билан аралаштирмаган зотлар — ана ўшалар хотиржам бўлгувчидирлар ва ўшалар ҳидоят топгувчидирлар» (Анъом: 82\nТавҳид ила инсоннинг саодати ва ҳотиржамлиги ҳосил бўлади. Аллоҳ таоло мархамат қилади\n«Еркакми ё аёлми — кимда-ким мўмин бўлган ҳолида бирон яхши амал қилса, бас, Биз унга покиза ҳаёт ато этурмиз ва уларни ўзлари қилиб ўтган амалларидан чиройлироқ ажр-савоблар билан мукофотлаймиз» (Наҳл: 97 Аллоҳ таоло мархамат қилади\n«Бас, сизларга Мен тарафдан ҳидоят келганида ким Менинг ҳидоятимга эргашса, йўлдан озмас ва бахтсиз бўлмас. Ким Менинг эслатмамдан юз ўгирса, бас, албатта унинг учун танг – бахтсиз ҳаёт бўлур ва Биз уни қиёмат кунида кўр ҳолда тирилтирурмиз» (Тоҳа: 123-124\nТавҳид ила қалбдан шубҳалар кўтарилиб, турли васваса ва тубан фикрлар нари кетади. Ҳамда қалбда ҳотиржамлик, роҳат, охисталик ва сакинат ҳосил бўлади.\nТавҳид ила шайтонлар қувғин қилиниб, тавҳид ижро этилиб турган ўринда ортиқ қолишга тоқат қилолмайди. Шайтон азонни эшитса ел қўйганча орқа ўгириб кетади. Қуръоннинг бари тавҳид, Аллоҳ жалла ва аълани улуғлаб, мажд этишликдир. Оятал Курсий тавҳид ояти, унинг далил ва ҳужжатлари ва очиқ-ойдин баййинотларининг баёнидир. Мўмин киши Оятал Курсийни ўқиб тўшагига ётса, тепасида Аллоҳ томонидан бир қўриқчи бўлади. Ва то тонг отгунга қадар шайтон унга яқин йўламайди.\nБанда тавҳид ила Аллоҳнинг изни билан сеҳргар ва фолбинларнинг ёмон макрларидан саломат қолади:\n«Албатта Аллоҳ иймон келтирган зотларни мудофаа қилур» (Ҳаж38).\n«Ва иймон келтирган зотларни ғолиб қилиш Бизнинг зиммамиздаги ҳақ бўлган» (Рум: 47).\n«Шак-шубҳасиз, яхшилар (яъни мўминлар) жаннат неъматларидадирлар» (Инфитор: 13).\nБанда иймонини кучайтириб туришга, исломини янгилаб, Раббиси жалла ва аъла бўлган алоқасини кучайтириб боришга эҳтиёж сезади. Пайғамбар соллаллоҳу алайҳи ва саллам шундай дедилар: «Албатта иймон сизлардан бирингизнинг ичида кийим эскиргани каби эскиради». (Мақсаддан) буриб юборувчи ва қутурган фитналар ва бузғунчи бидъатларни енгиб ўтишда одамлар тавҳидни тасдиқлаб олишликка ва ёшлар ушбу буюк, метин тарбия асосида ўсиб-улғайишга муҳтождирлар:\n«Эй ўғилчам, Аллоҳга ширк келтирмагин! Чунки ширк келтириш катта зулмдир» (Луқмон: 13).\nАллоҳ жалла ва аъладан бизни Аллоҳнинг муваҳҳид бандалари, динни Унга холис адо қилувчи, У жалла ва аълага иймон келтирувчи ва Унинг шиорларини улуғловчи бўлиб яшашимизни насиб айламоғини, ҳамда ҳаммамизни ширкнинг барчасидан, кичигу каттаси, ози-ю кўпидан сақламоғини сўраймиз.\n“Ҳидоя” ўрта махсус ислом билим юрти талабаси\nёшлар иттифоқи аъзоси\nTags: ҳаётидаги , қисмлари , ўрни , унинг , тавҳиднинг , Мусулмон , ва


Бокс жангларини баҳолаб боришда янги қарор қабул қилинди\nБокс юртимизда энг севимли спорт турларидан бири экани сир эмас. Барчамиз ҳамюртларимиз иштирокидаги жангларни катта ҳаёжон билан кузатиб борамиз. Айниқса, ҳар бир раунд якунига етгач ҳакамларнинг боксчиларга қандай очко берганини ҳамма катта ҳаяжон билан билишни истайди.\nХалқаро Олимпия қўмитасининг бокс баҳсларини ўтказиш ва назорат қилиб бориш учун тузган комиссияси янги қарор қабул қилди. Унга кўра, Токио Олимпиадасининг саралаш баҳслари ва Олимпия ўйинларида ўтказиладиган жангларда ҳакамларнинг боксчилар учун берган очколари ҳар бир раунд якунида эълон қилиб борилади. Бу ҳолатга Рио Олимпиадаси вақтида ҳам гувоҳ бўлган эдик.\nМоринари Ватанабе бошчилик қилаётган махсус комиссия очколарнинг бундай эълон қилинишига баҳоланиш меъзонининг шаффоф ва адолатли бўлиши кераклиги билан изоҳ бермоқда. ХОҚнинг маълум қилишича, бундай қарор спортчилар билан ўтказилган консультациядан сўнг қабул қилинган. Яна бир эътиборли жиҳати шундаки, махсус комиссиянинг қарорига кўра, Рио Олимпиадасининг бокс баҳсларида ишлаган реферилар янги Олимпия ўйинлари саралаш мусобақалари ва Токио-2020да фаолият олиб бора олмайди.\nЭслатиб ўтамиз, Осиё қитъаси ва жаҳон миқёсида Олимпия ўйинларига йўлланма берувчи бокс турнирлари келаси йилнинг 3-14 февраль кунлари Хитойнинг Ухань, 13-24 май кунлари эса Франциянинг Париж шаҳарларида ўтказилади.\nҲаётимизда стрессни камайтирадиган 5 одат\nИшчи гуруҳ Навоий вилоятининг спорт соҳасидаги инфратузилмасини ўрганмоқда


Минбар 248 06.11.2019 15:07:05\nБугун ўзбек эстрадасида янграётган қўшиқларнинг аксарияти олди-қочди сўзлардан иборат. Бунга кўплаб мисолларни келтириш мумкин:\n“— Ҳей қўшни Зиёда опа,\n— Ҳов лаббай шоттаман,\n— Кеча эрим кеч келди яна...\n— Манимча бошқасини тоффоган, сизга буни айтмаган, рус қиз билан кўрдим битта рестаранда...”\nБу икки қўшни аёлнинг ўзаро суҳбати эмас. “VIA Marokand” эстрада гуруҳининг “Қўшнилар” қўшиғидан олинган парча. Тўғри, қўшиқ мусиқаси рақсбоп, қулоққа ёқимли. Бироқ қўшиқда қандай мазмун ва маъно борлигини англаш айтувчининг ҳам, эшитувчининг ҳам хаёлига келмайди.\nЁки яна бир мисол. Ёшларнинг севимли хонандасига айланиб улгурган Фаррух Ҳамраевнинг “Бирга бир” қўшиғидан олинган матн:\n“Кўчани йиғиб, дабуни йиғиб келдингми гаплашгин биттага битта, ҳанжарни олиб чўнтейга солиб, яширмай гаплашгин биттага битта...”\nҚўшиқ матни бирор шоирнинг шеърига эмас, кўпроқ кўчаги гаплардан терилган нимарсага ўхшайди. Сир эмас, аксар ўсмир ёки мактаб ўқувчилари мазкур қўшиқчининг “фанат” ёки “фанатка”си. Эстетик дид қанчалар ўтмаслашиб кетаётганини сиз ҳам сезяпсизми? Хонандалардан бири Маҳлиё Омоннинг “Фарғонадан...” қўшиғини олайлик, бу ерда на қофия, на сўзларда ҳамоҳанглик бор:\n“Фарғонадан, Фарғонадан келмайди\nНима қилай соғинаман,\nКетганига уч кун бўлди, қайтмайди энди,\nНима қилай, соғинаман?”\nТакрор-такрор қайтарилган сўроқларнинг қайси оҳанги мухлисларга манзур бўлибди, ҳайронмиз.\nКўпчилик таниб улгурган ёш хонанда Сардор Бекмуродовнинг “Дегин, дегин..” қўшиғида эса йигит қизнинг розилигини олиш учун ўзига хос “дил изҳори” қиляпти:\n“Э ҳа шунақа дегин, сизга тегаман дегин, уйланаман десам, мен ҳам тегаман дегин”\nФақат “дегин” сўзларидан тузилган қўшиқни қандай эшитиш мумкин? Ёки айрим ёшларнинг севимли қўшиқчисига айланган Иззат Шукуровнинг “Ало” қўшиғини олайлик, унда қиз билан танишмоқчи бўлган йигитнинг сўзларига тушуниш қийин:\n“Ҳадеб ўтса, ёнимдан ла-ла-ла-ли,\nЭсим паришонлар бўлади,\nҚадам босса гуллар келади изидан\nМени бу юришда мажнун қилади,\nАло, ало гўзал қиз....”\nИнсон чарчаганида бирор тарона эшитиб, ҳордиқ чиқаргиси келади. Бироқ юқоридаги каби “қўшиқлар” ҳордиқ ўрнига одамни ғашини келтиради.\nСанъаткорлар доим халқ эътиборида. Халқ уларга эргашади. Улар саёз фикрлар экан, томошабин савияси ҳам шунга яраша бўлади. Хонандалар айтаётган таронаси учун мухлислари олдида масъулиятни ҳис этиши зарур.\nБунда фақат “тўйбоп” ашулаларни айтмасдан, дунёқарашни кенгайтирадиган, маъанавий савияни оширадиган ижодий асарларни тақдим этишса, мақсадга мувофиқ бўларди. Балки бу борада санъаткорлар ўртасида тарғибот ишларини амалга ошириш керакдир. Бўлажак хонандаларга қўшиқ учун шеър танлашда, эътиборли бўлишларини уқтириш лозим. Ана ўшанда халқимиз кўнглидан жой оладиган ҳақиқий санъат асарлари яратиларди.


Шахсий ҳужжатлар ҳақида ёки уларга эътиборсизлик нималарга олиб келиши мумкин / Янгиликлар, фикрлар, воқеалар | Ўзбекистон\n21 октябрь 2014 2599 1\nШахсий ҳужжатлар ҳақида ёки уларга эътиборсизлик нималарга олиб келиши мумкин\nҲовлима-ҳовли юрадиган участка милиционери паспорт ва бошқа ҳужжатларни сўраши айримларимизнинг ғашимизни келтиради.\nАммо баъзида бундай текширувлар, хусусан паспортларни уй дафтарлари билан солиштириш формал тарзда амалга оширилади. Биз шартли равишда Эргашевлар деб номлаган оилада ҳам кўп йиллар давомидаги текширувлар айнан шу тарзда олиб борилди. 1991 йилнинг илиқ куз кунларида бу оилада туғилганидан сўнг етти кунлик пайтида Тожикистондан Тошкентга онасининг қариндошлариникига олиб келинган Наргиза исмли қизалоқ яшай бошлади.\nҲаммаси жуда яхши эди. Вақти келиб, қизча ўз тенгдошлари каби биринчи синфга борди. Мактабда аъло баҳоларга ўқиди, у фан олимпиадалари ва танловларида қўлга киритган, спорт ва мусиқа бўйича эришган ютуқлари учун тақдирланган дипломлар, фахрий ёрлиқлар, сертификатлар доим уйнинг тўрида турарди. Бир сўз билан айтганда, улғаяётган иқтидорли ва кўркам қиз олдида ажойиб келажак очилаётганди. Бирор нохуш ҳолат юзага келиши мумкинлиги хаёлга ҳам келмасди, бироқ кунларнинг бирида кутилмаган воқеа содир бўлди.\n2007 йил баҳорида, қизалоқ 9-синфни тугаллаётганида, барча ўқувчилардан туғилганлик ҳақидаги гувоҳномаларини ва уларнинг нусхаларини олиб келишларини сўрашди. Албатта, Эргашевларнинг уйида ўша куннинг ўзидаёқ ҳужжатни излаб қолишди. Онаси саросимада ҳамма ҳужжатларни бирма-бир кўздан кечириб чиқди – йўқ. Унинг опаси, яъни Наргизанинг холаси 1992 йили Россияда яхшигина ўрнашиб олган курсдошларининг ортидан кетган қизчанинг отасига қўнғироқ қила бошлади. 45 ёшли ота, омади чопган бизнесменнинг жавоби мужмал бўлди: - Мен сизлар учун пул ишлаяпман! Арзимаган ишларга чалғишга вақтим йўқ, - дея гапни чўрт кесди ота. Иккала аёл ҳам, ўн олти яшар қиз ҳам буёғига нима қилишни билмасди.\nНаргизанинг ота-онасини мактабга бир неча бор чақиртириб, уйига юборилган кичкина мактублар орқали ҳам ҳеч қандай натижага эришолмаган синф раҳбари ахийри ўзи Эргашевларнинг уйига келишга мажбур бўлди. Севимли ўқувчисининг қариндошлари билан гаплашганидан кейин мактабнинг фахри бўлган аълочи қиз туғилганидан буён ҳеч қандай ҳужжатга эга бўлмаганини англаб етди.\nНафақат педагогик, балки ҳаётий тажрибага эга бўлган синф раҳбари юзага келган вазиятдан чиқиш йўлини ахтара бошлади. Онасининг паспортини кўришди, уй дафтарини варақлашди, аммо, афсуски, Наргизанинг бу ҳаётда борлигини тасдиқловчи ҳеч қандай ёзувни топишолмади. Онаси Россия фуқаролик паспортини ҳамда туман визалар ва регистрациялар бўлими томонидан берилган “истиқомат учун гувоҳнома”ни ҳам тақдим этди, албатта, уларда ҳам қизи борлиги ҳақида ҳеч қандай белги йўқ эди.\nТуман паспорт столида қизча ҳақида маълумотлар сақланиб қолган бўлиши мумкин деган умид ҳам чиппакка чиқди, бу ерда ҳам унинг изи топилмади. Бироқ кутилмаганда оила ҳозирги манзил бўйича Тошкентга келганидан сўнг олти йилдан кейин рўйхатга тургани, бунинг устига келиш варақаси ҳам йўқлиги аён бўлди, шунинг ўзи фуқароларни рўйхатга олиш тўғрисидаги йўриқноманинг қўпол бузилиши ҳисобланади. Буларнинг ҳаммаси ҳақида синф раҳбари ўз раҳбариятини хабардор қилади. Шу тариқа, Наргизага мактаб таълими ҳақидаги тегишли ҳужжатни қай тарзда бериш бўйича туман халқ таълими бўлими, шаҳар халқ таълими бошқармаси билан маслаҳатлашувлар бошланди. Чунки мавжуд йўриқномаларга кўра, буни паспортсиз амалга ошириб бўлмасди.\nҚизнинг шахсини тасдиқловчи ва йўриқномалар талабларига жавоб берувчи бирор-бир ҳужжатга эга бўлишини кутиб чарчаган мактаб Наргизага 9-синфни муваффақиятли тугаллагани ҳақидаги муҳр билан тасдиқланган маълумотномани берди. Кўп сонли идоравий йўриқномалар, қоидалар ва меъёрий ҳужжатлар қатъий интизомни талаб этади. Агар мамлакатда тартиб бўлишини истасак, ҳаммаси шундай бўлиши керак, албатта.\nНаргиза эса бундай маълумотнома билан ўқишини давом эттира олмади. Келаси йил ҳам, икки йилдан сўнг ҳам ҳеч нима ўзгармади. Кулфат бир ўзи келмайди, дейишади. Кутилмаганда онаси касал бўлиб қолди, унинг саратонга чалингани аниқланди. Тожикистондан ҳам бирор хушхабар бўлмади. Узоқ қариндоши билан телефон суҳбатида, у ердаги туман ФҲДЁ бўлими мудираси ҳар сафар унга “эртага келинг” деяётгани маълум бўлди. Охир оқибатда у ҳам “Ўзи келсин, тартиб шунақа!” дебди. Аммо паспортсиз қандай қилиб чиқиш стикерини ва Тожикистон визасини олиш мумкин? Она ҳам оламдан ўтди, бир йил муқаррар мотам маросимларига кетди.\nМасъул шахслардан кимдир белгиланган тартибларни бузди, деб ўйлайсизми? Йўқ! Ҳамма ўз ўрнида мавжуд йўриқномалар ва кўрсатмаларга тўлиқ мувофиқ ҳаракат қиларди. Наргизанинг муаммосидан яхши хабардор бўлган ҳуқуқбузарликлар профилактикаси бўйича инспекторлар, яъни халқ тили билан айтганда “участковой”лар навбатдаги “рейд”ларда шу сабаб Эргашевларнинг уйини айланиб ўтадиган бўлишди. Оилага ҳеч қандай даъво билдиришмаганигаям раҳмат, ҳолбуки, улар ҳам қонунга амал қилган ҳолда энди вояга етган Наргизани бемалол маъмурий ва, ҳатто жиноий жавобгарликка тортиши мумкин эди.\nНаргиза ўзини боқиши учун ишга жойлашиши шарт эмасди, отаси унга яхшигина пул жўнатиб турарди. Лекин у ўқишни истарди. Наргиза лицей, коллежларни тугатган, кейин эса олий ўқув юртларини тамомлаган, ўз тенгдошларига, синфдошларига ҳавас билан қарарди, чунки уларнинг айримлари мактабда ундан анча ёмон ўқирди-да.\nАза тугаганидан кейин ҳар қандай ёш қизнинг ҳаётидаги каби уларнинг уйига совчилар тез-тез кела бошлади. Аммо бўлғуси келин паспортсиз яшаётгани, шу сабабли унинг ҳаётида турли муаммолар пайдо бўлаётгани ҳақида билганларидан кейин совчилар бошқа бу уйга қайтиб келмасди...\nШу маҳаллада истиқомат қилувчи ва Наргиза ўқиган мактабни битирган бир йигитгина, уни Улуғбек деб атаймиз, қизнинг муаммосидан яхши хабардор бўлса-да, 2012 йилда ота-онасини Наргиза билан никоҳга кўндиради.\nУлар турмуш қуришди, аммо ҳалигача қонуний никоҳдан ўтишмаган, чунки келиннинг паспорти йўқлиги туфайли ФҲДЁ органи уларнинг никоҳини қайд этишдан бош тортди, никоҳ ҳам бўлмади. Никоҳ ҳақидаги гувоҳнома йўқлиги боис улар мурожаат қилган учта масжиднинг ҳеч бирида никоҳ ўқилмади. Улуғбек ва унинг ота-онаси эса никоҳ маросимини абатта ўтказиш керак, деб туриб олишди. Шунда Наргизанинг қариндошларидан бири таниш имом борлигини эслаб қолди ва у никоҳни уйда ҳам ўқишга рози бўлиши мумкинлигини айтди. Шу тариқа никоҳ ҳам ўқилди.\nТақдир тақозосини қарангки, худди шу куни бир синчков одам бу ерда бир гап борлигидан шубҳаланиб қолади, чунки никоҳ тузганлик ҳақидаги гувоҳнома тақдим этилмаган эди, никоҳ уйда ўқилганида ҳам мулланинг олдида гувоҳнома ва никоҳга кираётган шахсларнинг паспортлари туриши керак. Бу ерда эса ҳеч қандай ҳужжат тақдим этилмади.\nТўйдан сўнг юридик масалаларни яхши тушунадиган бу одам уларнинг уйига келиб, воқеага аниқлик киритади ва кўнгилли равишда ушбу муаммони ҳал этиш билан шуғуллана бошлайди. У ишни Ўзбекистондаги Тожикистон элчихонасининг консуллик бўлимига ташрифдан бошлайди. Олдинига вазиятдан чиқиш йўли йўқдай кўринади. Гап шундаки, қонун бўйича ҳар қандай сўров, ҳар қандай аризани фақат шахсини тасдиқловчи ҳужжатга эга кишигина бериши мумкин. Ҳеч иложи бўлмаганида эса, буни ваколатлари белгиланган тартибда расмийлаштирилган танишлари ёки қариндошларидан иборат ишончли вакили қила олади, яъни нотариус томонидан расмийлаштириладиган ишонч қоғозига эга бўлиш керак, буни эса фақат паспорт мавжуд бўлганидагина амалга ошириш мумкин.\nБизнинг ҳолатда Тожикистон элчихонасининг консуллик бўлими дипломатлари ҳақиқий олижаноблик ва инсон тақдирига норасмий муносабатни намоён этишди. Улар йўриқномаларни рўкач қилмасдан Наргизанинг умр йўлдоши Улуғбекдан туғилганлик ҳақидаги гувоҳномани талаб қилиш учун аризани қабул қилишди. Айтиш жоизки, бу ҳужжатни талаб қилишга ҳам деярли икки йил вақт кетди. Ниҳоят, сўров Тожикистон Адлия вазирлигига етиб борганида, вазирлик уни тегишли вилоятга етказди, кейин ҳужжат шаҳарга, туманга ва охир-оқибатда конкрет ижрочи бўлган ФҲДЁ органига етиб борди. Юқорида тилга олинган туман ФҲДЁ органи мудираси ТИВнинг сўровига жавобан муаммони ҳал этиш билан шуғуллана бошлади. Тез орада на Наргиза туғилган 1991 йил кузида, на 1992 йилда ҳеч қандай Эргашевларга қизи туғилганлиги ҳақида гувоҳнома берилмагани маълум бўлди.\nВилоят адлия бошқармаси ҳам бу ишга инсоний муносабатда бўлиб, ФҲДЁ органи мудирасидан туғруқхоналарга бориб, туғруқ китобларидаги ёзувларни кўриб чиқишини талаб қилди.\nВа мўъжиза! Туғруқхоналардан бирида 1991 йил 21 сентябрь куни Эргашевлар оиласида “бўйи 55 см, вазни 3,3 кг қиз бола” дунёга келганини тасдиқловчи ёзув топилди. Шу ернинг ўзида гўёки ота-онага маъумотнома берилгани ҳақидаги тушунарсиз имзо ҳам турарди. Албатта, бу ерда йўриқномани туғруқхона бузгани аён эди.\nМана, орадан йигирма йил ўтгач, ФҲДЁнинг расмий сўровини олган туғрухона бош шифокори туман соғлиқни сақлаш амалдорлари билан маслаҳатлашган ҳолда, Наргизанинг туғилганлиги ҳақидаги маълумотнома дубликатини беришади. Ушбу қимматбаҳо ҳужжат асосида эса ниҳоят Наргиза ҳам туғилганлик тўғрисидаги гувоҳномага эга бўлади. Буларнинг барчасига икки йил вақт керак бўлди.\nТошкентда эса қаҳрамонларимиз ўз ҳаёти билан яшарди. 2013 йил охирида Улуғбек ва Наргизанинг бахтиёр оиласида қизча туғилди. Ҳомиладорлик пайтида туман поликлиникасига рўйхатга туриш билан қандай муаммолар туғилгани Наргизанинг ҳозиргидай эсида. Бош шифокор алмашув картасини расмийлаштирмасдан туриб, мунтазам кўрикларга рухсат беради. Вақт энди кечиктириб бўлмайдиган еттинчи ойга етганида, бош шифокор маҳалла берган маълумотнома асосида алмашув картасини расмийлаштиришга рухсат беради.\nҚизи туғилганидан бахтиёр Улуғбек эртаси куниёқ қизи туғилгани ҳақидаги гувоҳномани олиш учун паспорти билан туман ФҲДЁ бўлимига югуради. ФҲДЁ мудираси келиннинг паспорти бўлмагани учун уларнинг никоҳини қайд этмаганини эслайди. Аммо болани, янги туғилган тўлақонли Ўзбекистон фуқаросини рўйхатга олиш албатта зарур. Бу борада қонунларимиз инсонпарвар. Ўшандан буён Улуғбек қизининг туғилганлиги ҳақидаги гувоҳномасини кўз қорачиғидай асрайди.\nХўш, кейин-чи, дерсиз? Ҳозир Наргиза Душанбедан туғилганлиги ҳақидаги гувоҳномасининг келишини кутмоқда. Тожикистон унга ўз фуқаролигини бера олмайди, чунки бунинг учун боланинг ота-онасининг фуқаролиги устувор ҳисобланади, унинг туғилган жойи эса иккинчи ўринда туради. Наргизанинг ота-онаси фарзандлари туғилганида СССР фуқаролари бўлган, Россия фуқаролигини кейин олишган. Худди шу сабабга кўра, Наргиза Ўзбекистон фуқаролигига ҳам даъво қилолмайди. Бизнинг “Фуқаролик тўғрисида”ги қонунимизга кўра, республика фуқаролиги республика ҳудудида туғилган шахсларга берилиши мумкин, бунда унинг отаси ёки онаси Ўзбекистон фуқароси бўлиши шарт.\nНаргиза ва унга ёрдам берган инсонлар энди Россия қонунчилигига умид қилишмоқда, чунки у Совет Иттифоқининг ҳуқуқий вориси сифатида фуқаролар ҳақида қайғуриши, СССРда туғилган ва янги мустақил давлатларда фуқаролиги бўлмаган одамларга ҳужжат бериши керак.\nТуғилганлик тўғрисидаги гувоҳномани олганидан сўнг, Наргизага туман визалар ва регистрациялар бўлимида фуқаролиги бўлмаган шахс гувоҳномаси берилади. У ушбу ҳужжат билан Россия фуқаролигини олиш учун Ўзбекистондаги Россия элчихонасининг консуллик бўлимига мурожаат қилиши лозим. Билувчи кишиларнинг сўзларига кўра, бу ҳам бир ярим-икки йил вақтни олади.\nШу ўринда “Нега бу воқеа тафсилотлари билан ҳикоя қилиняпти?”, деган табиий савол туғилади. Ҳамма гап шундаки, бу биргина шундай ҳолат эмас. Мени ижтимоий тармоқлардан бирида маълумоти бордай кўринган бир аёлнинг “Бола туғилганлиги тўғрисидаги гувоҳнома йўқлиги учун уни узоқ вақт пропискага қўймаса, жарима тўлашга тўғри келадими?”, деган саволи ҳайратда қолдирганди. Бу онани фарзандининг туғилганлик тўғрисидаги гувоҳномаси йўқлиги эмас, жарима миқдори... ташвишга соляпти! Ҳолбуки, ҳужжатнинг йўқлиги келажакда фарзандининг ҳаётида кўплаб муаммоларга олиб келиши муқаррар. Жарима миқдори эса, ҳақиқатан ҳам кам эмас. Бу Ўзбекистон Республикасининг “Маъмурий жавобгарлик тўғрисида”ги кодексида кўзда тутилган. Ҳуқуқбузарликка кўп марта йўл қўйилганида, Жиноят кодексининг моддалари қўлланади.\nМана бу тўғри! Кичкиналигимиздан ҳар биримизда шахсни тасдиқловчи ҳужжатлар учун жавобгарлик ҳисси шаклланиши керак. Ўзимизнинг ҳам, фарзандларимизнинг ҳам, яқинларимиз ва шунчаки танишларимизнинг ҳам! Ахир биз бирор чангалзор ёки ҳеч ким турмайдиган оролда яшаётганимиз йўқ. Балки у ерда ҳужжат керак эмасдир. Аммо бизга, маданиятли мамлакатнинг қонунга итоат қилувчи фуқароларига, ҳужжат албатта керак!\nШу ўринда, бир неча йил олдин оламдан ўтган марҳум дадамни эсладим. У Самарқанддаги “Кинап” заводида оддий ишчи бўлиб ишларди. Бу мудофаа корхонаси бўлиб, бу ерда жуда жиддий тартиб амал қилган. Завод собиқ СССРнинг космик дастурини амалга оширишга ва машҳур қитъалараро ракеталарни ишлаб чиқаришга сезиларли ҳисса қўшгани эндигина маълум бўлаётир.\nУ ерда меҳнат қилувчиларнинг кўпчилигига, шу жумладан дадамга ҳам биринчи тоифали кириш ҳуқуқи расмийлаштирилганди, яъни чизмани ёки “махфий” тамғаси қўйилган бошқа бирор қоғозни олиб, ишингни бажардингми, аввал уларни махсус бўлимга топшир, шундан кейингина тушликка чиқишинг ёки партком мажлисида қатнашишинг мумкин. Шу боис дадамда ҳужжатларга нисбатан хушёр муносабат мавжуд эди.\nФарзандлари туғилганида ҳам, аввалига ўзи, кейин эса ўн иккига тўлганимдан сўнг мени қишлоқ советига туғилганлик тўғрисидаги гувоҳномани олишга юбора бошлади. Ҳужжатни туғруқхонада кўрсатгандан сўнг учта авлоддан иборат катта оиламизнинг ҳужжатлари сақланадиган эски ёғоч қутичага авайлаб солиб қўярди. Дадамнинг рухсатисиз қутичадаги ҳужжатларга ҳеч ким тега олмасди. Агар кимгадир нимадир зарур бўлса, дадамга мурожаат қиларди, у қутичани ундан ҳам қадимийроқ сандиқнинг тубидан олиб, керакли ҳужжатни топарди-да, иш битгандан сўнг ўзига олиб келиб топширишини тайинларди.\nАйрим мулоҳазаларга кўра, Наргиза билан ҳақиқатан ҳам юз берган ушбу воқеада унинг ва турмуш ўртоғининг исми ва фамилияси ўзгартирилди. Содир бўлган воқеа барча ота-оналар, айниқса, ёшлар учун сабоқ бўлиши керак, деб ҳисоблайман.\n«Anhor.uz» учун махсус\n29 июль 2016, 14:45\nTafsilotlar nihoyatda sinchkovlik bilan aniq va batafsil yoritilibdi. Odatda, shu kabi maqolalarni tushunishga ko`pchilik qiynaladi. Muallifga ijodiy parvoz tilayman!


План тўлди, лекин бахт йўқ\n07 июн 2020, Тошкент вақти: 13:57\nПахта режаси бажарилганига қарамай, баъзи вилоятларда болалар пахта теришга мажбурланишда давом этмоқда.\nЎзбекистонда пахта плани бажарилганига қарамай, болаларнинг ҳамон далаларда қолаётгани, милициянинг бедодликлари Озодликка гапирган ўзбекистонликларни ташвишга солмоқда.\n“Болаларга раҳмим келяпти”\nдейди Андижон вилоятининг Марҳамат туманидан қўнғироқ қилган Йўлдошвой ака. Унинг айтишича, республикда пахта режаси бажарилган бўлса-да, ҳануз болалар пахта далаларидан қайтгани йўқ:\n- Энди қимматчилик. Доим сизларни эшитиб тураман мен. Қимматчилик, камбағалчилик. Ҳамма пахтада. Бешинчи синфгача ҳаммаси пахтада. Ҳали қайтишгани йўқ. Коллеж ўқувчилари ҳам пахтада. Планлар бажарилган, қандайдир ҳозир кунлар исиб кетиб, яна очилаяпти дейди. Ҳали қайтарилгани йўқ. Ëшларга жабр бўлаяпти. Коллеж ўқувчилари совуқларда ëтишиб, ҳозир бизда совуқ бўлаяпти. Ëмғир ëғди, ëмғирдан кейин совуқ бўлаяпти. Шуларга раҳмимиз келадида бизни. Овқатлар ҳам фермернинг зиммасида шекилли. Фермерлар қанчалик овқат қилиб беради уларга? Макарон қилиб беради, дейди марҳаматлик Йўлдошвой ака.\n“Милиция ҳақидаги қонун қачон қабул қилинади?”\nдейди Наманган вилоятининг Поп туманидаги Чодак қишлоғидан қўнғироқ қилган Набижон ота Абдувалиев. Отахонга кўра, токи қонун қабул қилинмас экан, милициянинг бедодлиги давом этаверади:\n- Мен 25 октябр куни Тошпўлат ака Йўлдошев милициялар куни билан табриклаб Ўзбекистонда милициялар ҳақида қонун йўқ деб яхши гапларни гапирдилар. Ўшанга менинг озгина қўшимча гапим бор эди. Бундан 14 йил бурун Ўзбекистон Олий суд пленумида Ўзбекистондаги суд, судя, прокурор, терговчиларнинг ноқонуний ҳатти-ҳаракатлари ва қарорлари устидан қилинган шикоятлар қабул қилинмасин деган қарор қабул қилинган. Буни Тошпўлат ака Йўлдошев эшитмаган эканлар. Бу қарорга 14 йил бўлган. Шуни билдирмоқчи эдим. Бу қарорни тўхтатиш учун Олий Мажлис, президент умуман ëзмаган жойим қолмаган. Ҳозир милициялар постоянно иш ҳисобида. Ойлиги етарли, пули кўп. Пенсиялари ҳам халқникидан икки баробар кўп. Булар милиция формаси ҳисобидан қайси ишларни қилиши керак? Қонун шуни кўрсатадида. Ҳозир 66 прим модда қабул қилинган дейди. Даъвогар ва жавобгар келишса, қаерда дело қўзғатилган бўлса, ўша ерда тўхтатилади келишув акти тузилиб дейди. Бу милициялар ўшани судга олиб боради озгина пул чиқадими деб. Суд бўлса, даъвогарни ҳам, жавобгарни ҳам штраф қилади. Адолатли судлов йўқ ҳисоби. Битта-яримта ҳалол ишлайдиганлар бор, дейди Набижон ота Абдувалиев.\n“Милиция ҳимоячи эмас, талончи!”\nдейди Шаҳрисабз шаҳридан қўнғироқ қилган тингловчи Абдулла. У Эркин микрофонда эфирга кетган чироқчилик назокат Равшановага Россиядан эри юборган пулни милиция ходимлари олиб қўйганига ўз мулоҳазаларини билдиради:\n- Ўзбекистонда бўлаëтган адолатсизликларни эшитиб одамнинг юраги куйиб кетадида. Мана кеча чироқчилик аëл “Пулимни олиб қўйишди. Бизларни ҳимоя қилаëтган қонунчилар шундай қилгандан кейин додимни кимга айтай” деган гапларни гапирдилар. 2001 йилда Тошкентга борганман. Метрога тушсангиз ҳам тўртта-бештаси ушлайди, чиқсангиз ҳам ушлайди. Чиқсангиз ушлаб олиб “Қанча пулинг бор?” дейди. Одам буларни кўриб қўрқиб қолади. Кечагидай эсимда 21 минг сўм пулим бор эди. Ўғлимни ўқишга олиб борган эдимда. “Пулингни чиқар” деди. Ўша пайтда гўшт 1000 ëки 1500 сўм эди адашмасам. 21 минг сўмдан 3000 сўм йўқ. Метродан чиқиб қарасам шунақа бўлиб қолибди. Ўшаларга пулим йўқ десам, уриб оғиз-бурнимни қонга тўлдирарди. Каттаконларга айтсам, “бизларнинг милицияга туҳмат қилаяпсан” деган нима қилади. Бечора кечаги аëлнинг эри 4700 долларни қон кечиб топганда, дейди шаҳрисабзлик Абдулла.\n“Қирғизистонлик ўзбеклар, ватанни ташлаб кетманглар!”\nдеб хитоб қилади Қирғизистоннинг ўзган туманида истиқомат қиладиган Сардор.\n- Мен Қирғизистоннинг Ўзган шаҳридан бўламан. Исмим Сардор. Мени битта нарса қийнаяпти. Ўзбек эканмизда. Озодликнинг Эркин микрофонига Ўшдан чиқиб кетиб ичида ватанфурушлик туйғулари бор одамлар ташқарига чиқиб олиб ҳар хил гапларни гапираяптида.\nОзодлик: Масалан нима деяпти?\n- Шу бошқа юртга кетаман, Қирғизистонга яшаганини ўйлаб қўймаяпти, қадрига етмаяпти. Биз яшаяпмизу мана. Бизга ўхшаганлар яшаяпти. Нимага чиқиб шундай деди? Оғир кунларда ташлаб кетиб юборишди.\nҲурматли ватандошларим. Хоссатан ўзбекларга тегишли бу гап. Шу юртингларни ташлаб чиқиб кетаëтганда, ўзингларга бир савол беринглар. “Мен бу юртда чой ичдим, нон едим. Шу ватанни обод қилиш менинг ҳам қўлимдан келади. Нимага қочиб кетавериш керак?” деб бир ўйланглар. Одамнинг ватанни севиш туйғуси бўлиб, ватанни севишга чақираман. Қирғизистонни ўнглашда ўзбеклар ҳам ҳисса қўшади деган умидда, кетса энди кетаверадию, ватанни даволашга, иллатни ҳайдаб чиқаришга, ҳиссасини шунга қўшишга, Қирғизистон фаровонлиги бизнинг қўлимизда, бизга тегишли бўлишлиги учун озгина ҳиссамизни қўшиб қўяйлик деб Ўзгандан Сардор, дейди ўзганлик Сардор.\nАҚШ Россия газ лойиҳасига қарши санкцияларни кучайтирмоқчи


Куч – адолатда, ғалаба эса бирликда! | "Адолат" СДП\nКуч – адолатда, ғалаба эса бирликда!\nХалқимиз орасида ҳаёт бир текис эмаслиги ҳақида кўплаб ҳикматлар айтилади. Яхши ва ёмон кунларда елкадош бўлайлик, деган дуолар ўқилади. Агар ҳаёт бир текис бўлганида, унинг ширинлиги билинмасди, деган гапларни ҳам кўп эшитганмиз. Ҳа, инсон бу дунёда орзулари рўёбини кўриш баробарида тақдирнинг кутилмаган зарбаларига ҳам тўқнаш келиб қолиши мумкин экан. Қўрқоқ одам қийинчилик олдида бир зумда заифлашади.\nАммо, ўзини эмас, ўзгаларнинг дардини ўйлайдиган, ватанпарвар, халқчил инсонлар эса муаммодан қўрқмайди. Уни енгиб ўтиш чоралари ҳақида қайғуради. Очиғи, бизнинг халқимиз халқаро ҳамжамият олдида ана шундай қўрқмас мард, жасур фарзандлари билан ҳар доим шарафланади.\nКоронавирус пандемияси дунё бўйлаб тарқалган бир шароитда ўзбек халқининг Давлатимиз раҳбари атрофига янада жипслашгани яққол кўринмоқда. Бир-бирига яхшилик қилувчилар, меҳр-мурувват кўрсатувчилар, ёрдам қўлини чўзувчилар сони кун сайин ортиб бормоқда. Қўлидан ҳеч бир иш келмайдиган инсон ҳам Яратганнинг меҳрибонлигини сўраб дуода турибди. Бу, албатта, халқимизга хос бўлган бағрикенглик, одамийлик нишонасидир.\nКимнингдир соғлиғи, кимнингдир хотиржамлиги йўқолган бир пайтда юртимизда бу борада амалга оширилаётган ишлар жадали кун сайин кенгайиб бораётганлиги қувонарли, албатта. Улардан бири Ўзбекистон Республикаси Президентининг “Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида” эълон қилинган Фармони бўлди. Ва бу Фармон тушкунликка тушиб қолаётган қалб қўрларини яна аланга олдирди.\nДарҳақиқат, глобал хавф-хатарлар даврида макроиқтисодий барқарорликни ушлаб қолиш муҳим аҳамиятга эга. Карантин даврида мамлакат аҳолиси даромадлари кескин пасайиб кетишининг олдини олиш бугунги кун заруратларидан биридир.\nАна шу мақсадларни ўз ичига олган ушбу Фармон ижросида даволаш ва бошқа муассасаларни коронавирус инфекцияси тарқалишига қарши курашиш учун зарур бўладиган дори воситалари ва тиббий буюмлар, ҳимоя воситалари ва тест тизимлари билан таъминланади. Шунингдек, Фармонда коронавирус инфекцияси тарқалишига қарши курашишда иштирок этаётган тиббиёт ходимларини моддий рағбатлантириш назарда тутилгани ҳам айни муддаодир. Албатта, партиямизнинг асосий электорати бўлган тиббиёт ходимлари шундай нозик вазиятда ўз ҳузур-ҳаловатидан воз кечиб, шахсий ҳаётини бир четга суриб фидокорона хизмат қилаётгани ҳар қандай рағбатга муносибдир.\nФармон асосида Соғлиқни сақлаш вазирлиги билан биргаликда тиббиёт, санитария-эпидемиологик ва бошқа ходимлар коронавирус инфекцияси тарқалишига қарши курашиш тадбирларига жалб қилинадиган даврда уларнинг ойлик лавозим маошига 6 фоиз миқдорида ҳар кунлик қўшимча тўловлар жорий қилинганлиги кўп минг сонли партиядошларимизга манзур бўлди.\nБу дунё ҳикматларга бой. Қанчалик аччиқ бўлмасин, айрим юртдошларимиз шифокорларга қўл кўтариб, кўнглини оғритгани ҳам бор ҳақиқат. Бугун ҳар биримиз шу шифокорнинг маслаҳатига, ҳимоясига муҳтожмиз. Кечагина беморларнинг яқинлари тажовузига учраётган шифокорларнинг меҳнати нақадар залворли ва муҳим эканлигини бугунги кун манзараси кўрсатиб турибди.\nШунингдек, Фармонда аҳолини ижтимоий қўллаб-қувватлашни кенгайтириш масаласига алоҳида эътибор қаратилган. Биз, албатта, кам таъминланган оилаларни қўллаб-қувватлаш бўйича чораларни кучайтириш ва нафақа олувчилар сонини ошириш, меҳнат мигрантларини касбга ва тилга ўргатишни ташкиллаштириш орқали уларни қўллаб-қувватлаш ташаббусларини рўёбга чиқаришда елкадошмиз.\nКоронавирус инфекцияси билан зарарланиши ёки зарарланган деб гумон қилиниши муносабати билан карантинга жойлаштирилган ота-оналар (улар ўрнини босувчи шахслар, васийлар, ҳомийлар), шунингдек, уларнинг 14 ёшгача бўлган боласини парвариш қилаётган шахсларга ўртача ойлик иш ҳақининг 100 фоизи миқдорида вақтинча меҳнатга қобилиятсизлик нафақаси тўлананиши аҳолини ижтимоий ҳимоя қилиш борасида қўйилган катта қадам бўлди.\nАҳолига вақтинча меҳнатга қобилиятсизлик тўғрисидаги ҳужжатларни тақдим этишнинг соддалаштирилган тизимини ташкил этиш чоралари кўрилиши, коронавирус инфекцияси билан зарарланган ёки карантинга жойлаштирилган, шунингдек, 14 ёшга тўлмаган боланинг ота-онаси (унинг ўрнини босувчи шахслар, васийлар, ҳомийлар) бўлган ходимлар билан меҳнат шартномаларини иш берувчининг ташаббуси билан бекор қилиш тақиқлангани ҳам ҳар бир инсоннинг қадр-қимматини янада оширади.\nХалқимиз азал-азалдан аҳиллик, ҳамжиҳатлик, ўзаро ғамхўрликда ном қозонган. Куч – адолатда, ғалаба эса бирликда. Биз барчамизни ташвишга солаётган коронавирус устидан албатта ғалаба қиламиз ва бу синовни сабр ва ақл билан ҳамжиҳатликда енгиб, ёруғ юз билан беталофат чиқишга интиламиз. Бу борада, партиямиз аъзолари давлатимиз томонидан олиб борилаётган барча саъй-ҳаракатларни қўллаб-қувватловчилар билан ёнма-ён бўлади, деб ишонч билдирамиз. Бинобарин, бебаҳо бойлигимиз – соғлиғимизни муҳофазалаш барча муваффақиятларнинг аввалидир.


Шифокор огоҳлантиради » Bulung‘ur hayoti газетаси\nGazeta: admin Қўйилган сана: 19-12-2019, 09:51 Рукун: Янгиликлар / ЖАМИЯТ Кўрилди 103\nҚИЗАМИҚ КАСАЛЛИГИДАН ЭҲТИЁТ БЎЛИНГ!\nҚизамиқ юқори даражадаги юқумли касаллик бўлиб, иситмалаш, йўтал ва ўзига хос қизил-малла доғларни чақириш хусусиятига эга. Касаллик ҳаво томчи йўли орқали юқади. Касаллик 1-4 ёшгача бўлган болалар орасида кенг тарқалган. Бироқ бу касалликга қарши эмланмаган ҳар қандай ёшдаги одамга юқиши мумкин.\nҚизамиқ касаллигининг белгилари 9-11 кунларда кўрина бошлайди ва 14 кунгача давом этади. Касалликнинг биринчи белгилари пайдо бўлганидан то тошмалар тошгунча бўлган давр юқумли пайт ҳисобланади.\nҚизамиқнинг белгилари қуйидагича:\n- кўз ёшланиши, тумов, акса уриш ва қовоқнинг шиши;\n- кўзларнинг қизариб, ёруғликга сезувчан бўлиши;\n- тана ҳароратининг бир неча кун 40,6 С ҳолатида ушланиб туриши;\n- бир неча кундан кейин ҳароратнинг тушиши, бироқ тошмалар пайдо бўлгач\n- огиз бўшлиғи ва томоқда кул ранг-оқ доғнинг пайдо булиши;\n- ланжлик, безовталик ва умумий ҳолсизлик;\n- оғриқ ва зирқираш;\n- иштаҳанинг пасайиши;\n- қуруқ йўтал;\n- одатда қулоқ орқасига тошмалар тошиб, кейин бошга, бўйинга, 2-3 кундан кейин тананинг бошқа қисмларига тарқалади.\nКасаллик қизамиқ вирусини юқтириш орқали бошланиб, вирус юққач томоқ ва бурун шиллиғида яшайди. Йўтал ва аксириш касалликни тарқатиши мумкин. Зарарланган томчилар юза жойларга ўрнашиб, 2 соат давомида фаол ва юқувчи бўлади.\nИммун тизими кучсизланган болаларда лейкемия бўлиши, ич кетиши, қусиш, кўз касалликлари, ҳиқилдоғнинг яллиғланиши, шайтонлаш, менингит, зотилжам, гепатит, энцефалит, тромбоцитопия, бронхит, страбизим кузатилади.\nҚизамиқ билан касалланган болаларни соғлом болалардан ажратиш ва қизамиққа қарши эмлаш касалликнинг олдини олишда муҳим аҳамият касб этади.\nҚизамиқнинг махсус давоси йўқ. Унинг асоратлари бўлмаса белгилари 8-10 кунда ўтиб кетади.\nБеморни даволаш мақсадида ҳароратни туширувчи дорилар бериш, болани салқин жойда сақлаш, хонани иложи борича қоронғи қилиш лозим. Бир ёшдан ошган болаларга чойга 2 чой қошиқ асал ва 1 чой қошиқ лимон шарбати солиб бериш фойдалидир. Агар бемор аҳволи оғирлашса албатта шифохонага ётқизиш керак.\nҲомиладор бўлмоқчи бўлган аёллар олдин қизамиқ билан оғримаган бўлса шифокор билан қизамиққа қарши эмлаш ўтказишни маслаҳатлашиши керак. Агар ҳомиладорлигида қизамиқ билан оғриса бу ҳомилага ёмон таъсир қилишини, ҳатто ўлим ҳолати содир бўлишини тушунтириш керак.\nТТБга қарашли КТМПнинг юқумли\nкасалликлар хонаси шифокори.\nСИЛДАН САҚЛАНИШ – УЗОҚ УМР ГАРОВИ\nҲИМОЯ – ДАРД МУҲОФАЗАСИ


19 январ 2022, Тошкент вақти: 04:17\nТолибон радикал ҳаракати Афғонистонда ҳокимият тепасига келганидан бери унинг жангарилари тўрт вилоятда 100 дан ортиқ собиқ полициячи ва разведка ходимларини ўлдирган ёки ўғирлаб кетган, дейилади “Human Rights Watch” ҳисоботда.\n30 ноябрь куни ташкилот сайтига жойланган 25 саҳифали ҳисоботда толиблар, умумий афв эълон қилинганига қарамай, ағдарилган ҳукумат қуролли кучларидан ўч олишда давом этгани айтилади.\nHRW 15 августдан октябрь ойи охирларигача толиблар собиқ афғон ҳарбийлари, полициячилари ва хавфсизлик хизмати ходимларидан 47 кишини ўлдиргани ҳақида ишончли маълумотлар тўплаганини таъкидламоқда. Ўлганлар ёки бедарак йўқолганлар сони Ғазни, Ҳелманд, Қандаҳор ва Қундуз вилоятларининг ўзида 100 кишидан зиёд.\nHRWга кўра, ҳисобот 67 интервью, жумладан, гувоҳлар, қурбонларнинг қариндошлари ва дўстларидан олинган 40 та шахсий интервью ҳамда Толибон жангарилари берган маълумотлар асосида тузилган.\n“Human Rights Watch” Осиё шўъбаси директори Патриция Гусман шундай дейди: “Толибон етакчилари ваъда қилган амнистия жангариларнинг афғон хавфсизлик кучлари собиқ ходимларини қатл этишига ёки ўғирлаб кетишига халал бермади. Толибон янги қатлларнинг олдини олиши, кўрсатилган ҳар бир ҳолатни тергов қилиши ва қурбонларнинг оилаларига товон тўлаши шарт”.\nҲисоботда урғуланишича, Толибон етакчилари таслим бўлган хавфсизлик кучлари ходимларининг хавфсизлигини сақлаш учун уларга ўз маълумотларини қайддан ўтказишга чақирган. Бироқ жангарилар ушбу маълумотлардан уларни қўлга олиб, суд ва терговсиз жазолашда фойдаланган.\nТолиблар HRWга йўллаган расмий жавобида ҳисоботдаги маълумотларнинг ҳаммаси ҳам тўғри эмаслигини иддао қилган. “Ҳисоботда қайд этилган айрим ҳолатлар ушбу жиноятларнинг айнан бу одамлар томонидан содир этилганини исботламайди. Бизнинг ўз развдка маълумотларимизга кўра, улар янги маъмуриятга қарши фитна қўзғашга уринишмоқда”, дейилади жавобда.\nHRW ҳисоботига кўра, Толибон собиқ ҳукумат мулозимлари ҳақидаги маълумотлар базасини қўлга киритиб, ундан одамларни қўлга олиш ва ўлдиришда фойдаланган.\nҲуқуқбонлик ташкилоти маълум қилишича, бир куни толиблар хавфсизлик кучлари собиқ ходими “Бўзмуҳаммад”нинг уйига келиб, уни ҳибсга олган, кейин эса қариндошлари унинг жасадини топганлар.\n“Human Rights Watch” ҳисоботида толиблар қидирув амалиётлари ва тунги рейдлар ўтказиб, собиқ ҳукумат мулозимларини қўлга олгани ёки ўғирлагани билдирилади.\nАфғонистонлик жамоат фаоли халқаро ташкилотга берган интервьюсида толибларнинг тунги рейдларини “даҳшатли” деб атаган: унга кўра, толиблар ўз қурбонларини кечаси ўғирлаб кетади, уларнинг оилалари эса ҳатто қаерга олиб кетишаётганини сўрашга ва воқеа ҳақида бирор идорага хабар беришга ҳам журъат қила олмайди.\nҲисоботда Ҳелмандда юз берган яна бир воқеа тилга олинган: Абдурозиқ исмли собиқ маҳаллий зобит таслим бўлганидан сўнг сирли равишда ғойиб бўлган ва оиласи ҳануз унинг тирик ёки ўликлигини билмайди.\nHRW 21 сентябрь куни Толибон инсон ҳақлари бузилганига оид хабарларни тафтиш қилувчи комиссия тузилгани ҳақида эълон қилганини, аммо ушбу комиссия бирор қотиллик, одам ўғирлаш ва бошқа ҳолатларни тергов қилгани тўғрисида ҳанузгача маълумот бермаганини эслатган.\n“Human Rights Watch” ташкилоти билдиришича, толиблар ҳисоботга жавобида инсон ҳуқуқлари бузилишига алоқадор шахслар хизматдан бўшатилганини маълум қилишган, лекин буни тасдиқловчи ишончли далилларни тақдим эта олмаган.


Тошкентда янги кўприк қуриш ишлари бошланди » Ўзбекистон янгиликлари – Zamin.uz\nЎзбекистон Республикаси Мустақиллигининг 25 йиллиги арафасида Тошкент шаҳрида катта қурилиш ва реконструкция ишлари олиб борилди, деб ёзмоқда "Qalampir.uz" нашри. Янги йўллар барпо этилди. Нурафшон кўчаси узайтирилиб, Нурафшон айланма йўли қурилди. Бундай хайрли саъй-ҳаракатлар тўхтагани йўқ.\nТошкент шаҳар ҳокимияти Матбуот хизмати Ўзбекистон Республикаси Вазирлар Маҳкамасининг Қарорига мувофиқ, жорий йилнинг 16 сентябридан Бунёдкор ва Муқумий кўчалари кесишувида узунлиги 600 метрга тенг бўлган, олти қатор йўл тушадиган янги кўприк қурилиши бошланганини маълум қилди.\nТошкент шаҳар ҳокимлиги ушбу иншоотнинг бунёд этилиши жараёнида юзага келиши мумкин бўлган йўл ҳаракатидаги чекланишлар ҳамда тирбандликлар ҳақида огоҳлантириш орқали ҳайдовчилар ва пиёдалардан ноқулайликлар учун олдиндан узр сўради.\nТеглар: Бундай Тошкент қатор айланма йўқ қилди


НАМАНГАНДА ХАЛҚАРО ХОТИН-ҚИЗЛАР БАЙРАМИ КЕНГ НИШОНЛАНДИ\nНаманган шаҳридаги “Шодиёна” тантаналар мажмуасида Халқаро хотин-қизлар куни муносабати билан байрам тадбири бўлиб ўтди. Тантанали маросимга турли соҳаларда самарали меҳнат қилаётган аёллар, хотин-қизлар қўмиталари фаоллари, диний маърифат ва маънавий-ахлоқий тарбия масалалари бўйича маслаҳатчилар, Зулфия номидаги Давлат мукофоти совриндорлари, оммавий ахборот воситалари, давлат ва жамоат ташкилотлари вакиллари таклиф этилди.Бу ҳақида Наманган вилояти ҳокимлигининг Ахборот хизмати хабар қилмоқда.\nНаманган вилояти ҳокими, Олий Мажлис Сенати аъзоси Хайрулло Бозоров вилоятимиз хотин-қизларини байрам билан қизғин муборакбод этди.\nТадбирда давлат ва жамоат ишларида фаоллик кўрсатган бир гуруҳ аёлларга Республика хотин-қизлар қўмитасининг фахрий ёрлиғи ва вилоят ҳокимлигининг қимматбаҳо совғалари топширилди.\nТантанали маросимда Мирза Азизов, Яхёбек Мўминов, Севинч Мўминова, Нурбек Маматов, Гули Асалхўжаева каби элимиз ардоғидаги санъаткорлар иштирок этиб, барчага хушнудлик улашдилар. Вилоят санъаткорларининг чиқишлари ҳам тадбир иштирокчилари томонидан қизғин қарши олинди.


Янги қонун эҳтиёжи. Унда қандай меъёрлар тартибга солиниши лозим?\nдавлат хизматининг ҳуқуқий асослари Конституция ва кўплаб қонун ҳужжатларида мустаҳкамлаб қўйилган. Бош қонунимизнинг 2-моддасига кўра: «Давлат ... томонидангина амалга оширилади» дея қайд этилади. Шу билан бирга давлат хизматининг айрим соҳалари ёки айрим тоифадаги давлат хизматчиларининг ...\nДавлат хизматлари агентлиги Озарбайжон билан муҳим ҳужжатни имзолади\n«Озарбайжон Республикаси Президенти ҳузуридаги давлат хизмати ва Ижтимоий инновациялар бўйича давлат агентлиги ва Ўзбекистон Республикаси Адлия вазирлиги ҳузуридаги Давлат хизматлари агентлиги ... йилнинг январь ойида Озарбайжон Республикаси Президенти ҳузуридаги давлат хизмати ва ижтимоий инновациялар бўйича давлат агентлиги аппарати ...\nучун тушса ҳам катта гап эди. Фуқароларнинг биргина ҳужжат олишдаги давлат хизмати учун эса тизимнинг махсус мобил автобуси график асосида ... қабул қилинди. Қишлоқ оралаб кузатганимиз ва билганимиз одамлар давлат хизматига бўлган эҳтиёжи жойида ечилаётгани боис хизмат сифатидан ...\nзарур хизматлари кўрсатишга тайёр. Зал бўйлаб ўрнатилган белгилар давлат хизматини олишингиз учун қадамма-қадам йўналтиради. Электрон навбат ...\nНавоий давлат хизматлари марказида соҳадаги янгиликлар муҳокама қилинди\nОАВ вакиллари учун шунчаки ҳисобот берилмади, фуқароларга давлат хизмати кўрсатишда бошқа давлат органлари йўл қўяётган қоидабузарликлар, ...\nБолаларни боғчага қабул қилишда айрим хизматлар вақтинча тўхтатилди\n2019 йил 1 июлга қадар «Болаларни давлат мактабгача таълим муассасаларига қабул қилиш бўйича электрон ариза юбориш» ва «Болаларни давлат мактабгача таълим муассасасига қабул қилиш навбатини текшириш» давлат хизматларини кўрсатиш вақтинча тўхтатилади.\nЭнди ДХМларга юборилган мурожаат ҳолатини онлайн билиш мумкин\nДавлат хизматлари агентлиги Марказлар орқали тақдим этиладиган хизматлардан фойдаланиш жараёнини енгиллаштириш ва бунда шаффофликни таъминлашда янги имкониятни ишга туширди.\nСурхондарёнинг икки туманида ДХМ янги бинога кўчирилди\nбўлиши лозимлигини инобатга олган. Зал бўйлаб ўрнатилган белгилар давлат хизматини олишингиз учун қадамма-қадам йўналтиради. Электрон навбат ...\nНуротада давлат хизматлари марказининг янги биноси очилди\nУнда барча қулайликларга эга хизмат кўрсатиш ойналари, болалар майдончаси, кутиш зали, мутолаа учун қўйилган китоб жавони тантанада иштирок этган 400 нафардан ортиқ нуроталикларни хурсанд этди.


Қозоғистон жанубида вертолёт портлади\nИнтерфакс ахборот агентлиги хабарига кўра, чегара қўшинларига қарашли вертолётнинг Жанубий Қозоғистон вилоятида ҳалокатга учрагани оқибатида 10 киши нобуд бўлган, уч нафари яраланган.\nУгамск дарасидаги ҳалокат “МИ-8” русумидаги вертолётнинг қуйруқ қисми қояга тегиб кетгани оқибатида юз берган.\nҚозоғистон Миллий хавфсизлик қўмитаси матбуот хизмати баёнотига асосланиб Интерфакснинг билдиришича, вертолёт қозоқ ҳарбийларни Ўзбекистон билан чегарадош туманга олиб кетаётган бўлган.\nҲалокат юзасидан баëнот эълон қилган Қозоғистон Миллий хавфсизлик қўмитаси¸ ҳарбийлар Ўзбекистон билан чегарада юзага чиққан воқеани ўрганиш мақсадида кетаëтганида¸ фожеа юз берганини билдирди.\n“Ўзбекистон Миллий хавфсизлик хизматининг чегара қўшинларидан олти нафар қуролли жиноятчи Қозоғистон-Ўзбекистон чегарасини кесиб ўтмоқчи бўлгани ҳақида маълумот олинди. Шундан сўнг Қозоғистон Миллий хавфсизлик қўмитаси чегара хизматининг минтақавий қўмондонлиги томонидан чегарани қўриқлашни кучайтириш ҳақида чоралар кўрилди”, дейилади Қозоғистон Миллий хавфсизлик қўмитаси баёнотида.


Кундузи чироғини ёқиб ҳаракатланаётган транспорт воситасини кўрсангиз, ҳайрон бўлманг – Yoshlar ovozi\nКундузи чироғини ёқиб ҳаракатланаётган транспорт воситасини кўрсангиз, ҳайрон бўлманг\n11.04.2019 Yoshlar ovozi\nЖаҳон соғлиқни сақлаш ташкилотининг маълумотларига кўра ҳар йили бутун дунёда йўл ҳаракати ҳодисалари натижасида бир миллионга яқин инсон ҳаётдан бевақт кўз юмади, 38 миллиондан ортиғи эса турли даражадаги тан жароҳати олади.\nМамлакатимизда йўл-транспорт ҳодисаларининг олдини олиш, ҳаракат хавфсизлиги қоидаларини такомиллаштириш борасида кенг қамровли чора-тадбирлар амалга оширилмоқда. Ўзбекистон Республикаси Вазирлар Маҳкамасининг 2019 йил 9 апрелдаги 292-сон қарорига мувофиқ, йўл ҳаракати қоидаларига ўзгартириш киритилиши ҳам мазкур мақсад йўлидаги муҳим қадамдир.\nШундай қилиб, киритилган ўзгартиришлар қуйидагилардан иборат:\nсветофорнинг ёки тартибга солувчининг тақиқловчи ишорасида тўхтаганда транспорт воситасининг энг олдинги нуқтаси тўхташ чизиғи устига чиқиб кетмаслиги керак;\nҚорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари ДЙҲХХ билан келишилган ҳолда йўл шароитлари юқори ва кичик тезликда хавфсиз ҳаракатланишни таъминлайдиган ҳолларда йўлларнинг айрим қисмлари ёки ҳаракатланиш бўлакларида айрим транспорт воситаларига ҳаракатланиш тезлигини оширишга ва пасайтиришга (тегишли йўл белгиларини ўрнатиб) ваколатлидир;\nаҳоли пунктларидаги иккита ҳаракат бўлаги бўлган ва ўртада трамвай изи бўлмаган бир томонлама ҳаракат ташкил этилган йўлларда (илгари – ҳар йўналишда биттадан ҳаракатланиш бўлаги бўлган ва бир томонлама ҳаракатли йўлларда) тўхташ ва тўхтаб туришга рухсат этилади;\nэнди куннинг ёруғ вақтида барча транспорт воситалари яқинни ёритувчи чироқларини ёки кундузги сигнал чироқларини ёқиб ҳаракатланиши шарт.\nБугунгача куннинг ёруғ вақтида қуйидаги ҳолларда яқинни ёритувчи чироқлар ёқилиши керак эди:\nўта оғир, катта ўлчамли ва хавфли юкларни ташиш учун ДЙҲХХ билан келишган ҳолда ҳаракатланиши талаб этиладиган транспорт воситаларининг габарит параметрларига тузатиш киритилди.\nБевосита узунлигига доир ўзгартиришлар киритилди:\nякка транспорт воситаси учун – 12 м, тиркама учун – 12 м, ярим тиркамали автопоезд учун 20 м, тиркамали автопоезд учун 20 м белгиланди. Энди автопоездда тиркамалар сони қанча бўлиши аҳамиятга эга эмас (илгари 2 ёки ундан ортиқ тиркамали автопоездлар учун норма 24 метр этиб белгиланган эди);\nБундан ташқари, ўзгартиришлар билан 28 та янги йўл белгилари киритилди.\nҲар биримиз ҳаракат иштирокчисимиз. Шу боис ўз соғлиғимизни муҳофаза этиш учун ҳам йўл қоидаси талабларига қатъий риоя этишимиз керак. Қонунни билмаслик жавобгарликдан озод қилмайди деган тушунча бор амалиётда. Шу сабабли ҳар битта ҳаракат иштирокчиси мазкур ўзгартиришлардан хабардор бўлиши фойдадан ҳоли эмас.\nМамлакатимизда 9 кун ичида 300 миллион долларга яқин маблағ сўмга алмаштирилди\nИлм ва меҳнатдан бахт топиб\nАччиқ қалампирдан 50 миллион сўм фойда\nХалқаро ҳамкорликка йўл очиқ\n← Қонун ўз сўзини айтади ёхуд Сергели аҳолисини ранжитган муаммоларнинг илдизи қаерда?\n“Ўлик” туғилган чақалоқ юз долларга сотиб юборилди →


“Coca Cola” Суперлигасининг 23-тур доирасида бўлиб ўтган “Андижон” ҳамда “Бунёдкор” жамоалари ўртасидаги учрашувдан кейин бўлиб ўтган матбуот анжуманида “Андижон” клуби бош мураббийи Александр Хомяков иштирок этди.\n- Ўйлашимча, бугун Рўзимбой Аҳмедов Убайдуллаевга қараганда яхши ўйнади. Нима сабабдан айнан Аҳмедовга заҳирага олдингиз?\n- Шаҳзод Убайдуллаев... Кечирасиз-ку, Ўзбекистон миллий терма жамоасида Элдор Шомуродов бор. Шаҳзод миллий терма жамоада ўйнаш учун устида ишлаши керак, ишламоқда, ўсишга эришди. Вадим Абрамовнинг гапини ҳурмат қиламан. Абрамов айтдими, демак терма жамоага футболчи етказиб бериш устида иш олиб борамиз.\nЧемпионлар Лигасида гуруҳ босқичи тақвими маълум\nРасман! Ўзаро келишувга асосан ЎФА ва Эктор Купер ўртасидаги шартнома бекор қилинди


Бахтиёр Каримов, Раҳмон Раҳматов. Сўнмасин ҳаёт кўрки (1990) - www.ziyouz.uz\nБош саҳифа МатбуотҚайта қуриш даври матбуотиБахтиёр Каримов, Раҳмон Раҳматов. Сўнмасин ҳаёт кўрки (1990)\nСувсиз ҳаёт бўлиши мумкин эмаслиги ҳаммага маълум. Ўтмишда ҳам Ўрта Осиёда сувга нисбатан муносабат ниҳоятда юқори бўлган. Халқимиз қадимдан сувдан оқилона фойдаланишнинг йўлларини мукаммал билганлар. Дарё сувларини тўсиб, сув омборлари қурганлар. Ерости сувларидан яхшигина фойдаланганлар.\nАмударёнинг қуйи қисмида ва унга туташиб кетган ерларда қадимги деҳқончилик марказлари топилиши ўтмишда деҳқончилигимиз маданиятининг юқори бўлганига ёрқин далилдир. Эрамиздан аввалги XI асрнинг ўрталарида бу ерларда сув чиқариш ва суғориш ишлари юксак даражада ривожланган. Маълумки, қувурлар орқали сув тармоғини (водопроводлаштириш) ўтказиш Ўрта Осиёда бошқа ерларга қараганда анча олдин йўлга қўйилган. Масалан, Қовунчитепадан олинган маълумотларга қараганда, сопол қувурлар билан сув узатишни йўлга қўйиш эрамиздан аввалги X—I асрларга тўғри келади. Эрамизнинг III—IV асрларида Нукус яқинидаги Тоққалъа шаҳарида сув узатиш қувурларидан кенг фойдаланилган бўлиб, бу қувурларнинг айланаси 25, узунлиги эса 60—70 сантиметр — бир-бирига сув ўтказмайдиган елимга ўхшаш модда билан уланган. Хоразм воҳасининг катта қисми ўша даврларда Амударёдан қазиб келтирилган гавҳар деб номланган сув тармоғидан суғорилган. 1219 йилда саёҳатга чиққан Ёқут Ал-Ҳамавий Гурганжда бўлганини шундай таърифлайди: «Мен бунчалик чиройли ва жойлашиши бўйича гўзал бўлган Гурганжни кўрмаган эдим. Шаҳарда уйлар жуда зич жойлашган, одамлар гавжумлигидан кўчаларда юришга жой топилмайди».\nЎша даврларда Хоразм аҳолиси ҳозирги мавжуд аҳолига нисбатан кўп, озиқ-овқат маҳсулотлари тўкин бўлган, ерлар умуман шўрланмаган эди. Ҳозир эса вилоятда 700 мингдан ортиқ аҳоли яшайди. Лекин уларнинг сабзавот, полиз ва меваларга бўлган эҳтиёжини қондириш катта муаммо бўлиб турибди.\nВу муаммонинг асосий илдизи сувга бориб тақалади. Ўйламасдан қурилган саноат корхоналари ва қишлоқ хўжалигида ишлатилаётган минерал ўғитлар ер ости, устки сувларни заҳарлаётир. Ҳозир жумҳуриятимизнинг йигирма миллионли аҳолисини ичимлик сув билан таъминлаш муаммоси ниҳоятда ўткир бўлиб турибди.\nҲозир СССРнинг ўрта минтақасида яшовчи ҳар бир одам эҳтиёжи учун 2-3 литр сув керак. Бизнинг жумҳуриятимизда эса, бу кўрсаткич 4-6 литрни ташкил қилади. Ювиниш учун сарфланадиган сув миқдори асримизнинг ўрталарида бир кунда 25 литрни ташкил этган бўлса, ҳозир бу рақам 200-300 литрга етди. Катта шаҳарларда эса 500 литр ва ундан ҳам ортиқ миқдорда сув исроф қилиниши аниқланган.\nЖумҳуриятимизда энг кўп сув ўсимликларни суғориш жараёнида исроф бўлади. Масалан, бир килограмм буғдой етиштириш учун 750 литр, бир гектар ерда маккажўхори ёки карам ўстириш учун 3 миллион литр, шунча экин майдонидан шоли олиш учун эса 12+30 миллион литр сув сарфланади. Афсуски, ичимлик сувига бўлган талаб тобора ошиб бораётган бугунги кунда шунча исрофгарчиликка йўл қўяётганимизни ҳали ҳам англаб етганимизча йўқ. Умуман ер юзида вақти келиб ичимлик суви танқислиги рўй берадими? Мавжуд сув ҳажми яна неча йилгача етар экан? Бу саволлар ҳақида ҳеч ким ҳам ўйлаб кўрмаётган бўлса керак.\nҲозир ер юзидаги шўр ва чучук сувларнинг умумий миқдори 1,42 миллиард куб километрни ташкил этади. Шундан 30 миллион куб километри чучук сувлардир!. Афсуски ана шу ҳажмдаги сувнинг атиги 0,25 фоизини одамзод истеъмол қилиши мумкин.\nЖумҳуриятимизни сув билан таъминлаб турган катта-кичик дарёларнинг сони 600 тага яқин бўлиб, улар асосан Аму билан Сирдарё ҳавзасига қуйиладиган сув тармоқлари ҳисобланади. Ана шу ҳавзанинг 65 куб километр суви Ўзбекистон ССР эҳтиёжи учун хизмат қилади. Бундан ташқари фойдаланиш мумкин бўлган чучук ер ости сувлари тахминан 6 куб километрни ташкил этади.\nХўш, жумҳуриятимизда мавжуд ер ости сувларидан фойдаланиш борасида аҳвол қандай? Аҳоли сонининг ўсиши ва халқ хўжалигининг ривожланиши натижасида 2000 йилга бориб бизда ичимлик суви тамоман тугаши кутилмоқда. Демак, яқин келажакда жуда катта сув муаммоси кўндаланг бўлади.\nОдамларнинг кундалик эҳтиёжидан ташқари сув саноатда ва қишлоқ хўжалигида ҳам кенг қўлланилади. Қишлоқ хўжалигида чучук сувнинг 90 фоизидан ортиғи ишлатилади. Айниқса сув камчиллиги кутилаётган саноатнинг ривожланиши сув ҳавзаларининг ифлосланишига олиб келмоқда. Шаҳарлардан чиқаётган чиқинди сувлари, саноат чиқиндилари чучук сувларни яроқсиз ҳолга келтираётир.\nШунингдек, сув ҳавзаларининг турли миқдори заҳарли моддалар, минерал ўғитлар ва тузлар билан ифлосланиши йилдан-йилга ортиб бормоқда. Сувни ифлослантирувчи саноат манбалари асосан Тошкент ва Фарғона воҳаларида кўп жойлашган бўлиб, уларга электрокимё заводлари, металлургия, нефтни қайта ишлаш заводлари ва бошқалар киради. Ифлосланган сувнинг қаттиқлик даражасини қумғонларда чўкмалар ҳосил бўлишидан билиб олиш мумкин. Маълум бўлишича, сув қаттиқлиги аҳоли ўртасида ўлим миқдорининг ортишига олиб келар экан. Шунинг учун ҳам жумҳуриятимиздаги зарарли корхоналарни тезда қисқартириш, қолганларини бошқа ерга кўчириш ёки ёпиб таш лаш масаласини кўндаланг қўйиш лозим. Зеро, бу ишларни амалга оширмас эканмиз, халқимиз фаровонлиги ҳақидаги гаплар чўпчакка айланиб қолаверади.\nТадқиқотларнинг кўрсатишича, жумҳуриятимизнинг ҳамма сув ҳавзаларида, ер ости сувларида ҳам инсон саломатлиги учун ўта заҳарли бўлган хлорорганик кимёвий моддалар топилган. Айниқса зовур-дренаж ва оқова сувларида уларнинг миқдори юқори. Бу сувлар аҳоли яшаш жойларидан оқиб ўтади. Чунончи, Амударё ва Сирдарёга йилига 30 куб километрдан ортиқ оқова ва захзовур сувлари ташланмоқда. Шундай экан, дарё суви таркибида заҳарли моддаларнинг, тузларнинг ниҳоятда ошиб кетаётганига шубҳа қилмасак ҳам бўлади.\nТадқиқотлар шуни кўрсатадики, Амударёнинг қуйи оқимидаги сув, суғориш ишлари олиб борилган (сентябр-май) ойларда умуман истеъмол қилишга ярамай қолар экан. Ваҳоланки, шу кеча-кундузда ҚҚАССР, Хоразм, Тошовуз, Қизил Ўрда вилоятларининг қарийб 3 миллионли аҳолиси шу заҳарли сувлардан фойдаланишга мажбур. Айнан ана шундай сув танқислиги сезилиб турган жойларда айниқса болалар ўлими юқори, камқонлик, сариқ, ўткир ичак-ошқозон юқумли касалликларнинг барча тури кейинги 20 йил ичида ҳаддан зиёд ошгани кузатилмоқда.\nКейинги пайтларда баъзи олимлар суғориш учун ер ости сувларидан кўпроқ фойдаланиш тарафдори бўлмоқдалар. Зинҳор бундай қилиш мумкин эмас, суғориш учун фақат дарё сувларидангина фойдаланиш лозим. Ер ости сувлари ўлкамизда кам, уларни муҳим ичимлик сув сифатида асрашимиз мумкин. Сув иншоотлари қуриш ва ундан оқилона фойдаланишни йўлга қўйиш нур устига аъло нур бўларди.\nБахтиёр Каримов, биология фанлари номзоди,\nРаҳмон Раҳматов, қишлоқ хўжалик фанлари номзоди\n← Аввалги Аввалги Леонид Мленин. Юрий Владимирович Андропов\nКейинги → Кейинги: Абдулла Орипов. Сен баҳорни соғинмадингми (видео)


Серб Республикаси Босния ва Герцеговина таркибидан чиқиш билан таҳдид қилди\n20:45 / 22.09.2016\nБосния ва Герцеговина таркибига кирувчи Серб Республикасига нисбатан мамлакат ҳукуматининг исталган кучишлатар операцияси республиканинг ўз мустақиллигини эълон қилиш билан якунланади. Бу ҳақда Серб Республикаси президенти Милорад Додик Sputnik нашрига берган интервьюсида айтди.\n"Бундай турдаги исталган истак бизни буни қилишга мажбур қилади. Биз ҳимояланамиз. Мен ҳозир бу ҳақда назарий жиҳатдан айтмоқдаман, бироқ бунга шубҳа қилмаса ҳам бўлади. Бизда ўзимизни ҳимоя қилиш учун барча нарса мавжуд", деб айтди Додик.\nСерб Республикаси Югославиянинг парчаланишига олиб келган фуқаролик урушида иштирок этган. Серб Республикаси 1995 йилгача ўз мустақиллигини эълон қилган ва тан олинмаган бўлиб келган. Ўшанда НАТО ва БМТ босими остида Дейтон келишуви тузилган ва унга кўра федерация ва конфедерация аломатларига эга бўлган Серб Республикаси ва Босния ва Герцеговина федерациясидан иборат умумий Босния ва Герцеговина давлати ташкил этилган. Серб Республикаси парламенти 2008 йил 22 февралда қабул қилган резолюцияда агар БМТ ва Европа Иттифоқининг кўпчилик давлатлари Косово мустақиллигини тан олса, босниялик серблар мамлакат таркибидан чиқиши мумкинлиги айтилган.\nСерб Республикаси Босния ва Герцеговина\nНега Босния ва Герцеговина парчаланиб кетмаган?\nЖЧ-2018: Босния ва Греция ўртасидаги учрашув оммавий муштлашув билан якунланди\nБосния ва Герцеговинада спорт самолёти қулаши оқибатида 5 киши ҳалок бўлди


"Динамо"га қойил: ўз майдонида кетма-кет 7та ўйинда ютқазмади\nMr.NoBoDy 28.06.2019 23:21\nБугун Суперлиганинг 13-туридан ўрин олган "Динамо" - "Бунёдкор" баҳси ўтказилди.\nАслида бу учрашув Тошкентда бўлиб ўтиши лозим эди, аммо "Миллий" стадион чими ҳали тўлиқ тайёр бўлмагани боис ўйин Самарқандга кўчирилди. Учрашувда "Бунёдкор" 2:1 ҳисобида ғалаба қозонди. Бу "Бунёдкор"нинг жорий мавсум ҳисобидан сафардаги тўртинчи ғалабаси бўлди.\nШу ўринда "Динамо"га ҳам қойил қолиш керак, жамоа бунгача уйда еттита ўйин ўтказиб бирортасида мағлуб бўлмади. "Динамо" охирги марта Самарқандда 2017 йил "Локомотив"га 1:5 ҳисобида имкониятни бой берганди.\nЎтган мавсум жамоа Про лигада тўп тепганини яхши биласиз. "Динамо"нинг бу йил Суперлигада ўйнаши чемпионат бошланишига жуда кам вақт қолганида маълум бўлди. Вақт тиғиз эди, лекин Даврон Файзиев қисқа фурсат ичида яхши жамоани туза олди.\n"Динамо" бунгача ўз майдонида "Насаф", "Металлург", "Сўғдиёна", "Навбаҳор", АГМК, "Қизилқум" ва "Локомотив"га қарши баҳс олиб бориб, тўртта ғалаба ва уч дуранг қайд этганди. Лекин 8-беллашувга келиб жамоа ютқазиб қўйди.\n19.10.2021 01:46 615 47


Муҳожирлар оқими ортга қайтмоқда\n27 ноябр 2020, Тошкент вақти: 11:40\nЯнги йил арафасида Москванинг Қозон вокзали кўч-кўронини ортмоқлаб ватанига қайтаëтган марказий осиëлик меҳнат муҳожирлари билан лиқ тўлиқ.\nРоссия, Қозоғистон ва Жанубий Кореяда иқтисодий инқироз кескинлашиб борар экан, бу юртлардаги юз минглаб ўзбек мардикорлари ўз ватанига қайтиб кетмоқда.\nБўҳронларнинг олдини олиш халқаро гуруҳи таҳлилчиларига кўра, бундай ҳолат Ўзбекистондаги ишсизлик ва қашшоқликни янада кучайтиради ва пировардида ижтимоий портлашга сабаб бўлиши мумкин.\nМаҳаллий кузатувчилар эса, шу муносабат билан мамлакатда ҳуқуқ-тартибот идоралари тазйиқининг фаоллашувини башорат қилмоқда.\nҚозоғистонда кўпдан буён меҳнат қилиб келаëтган Зафар ака мамлакатдаги вазият кўплаб ўзбек мардикорларини уйларига қайтишга мажбур қилганини тасдиқлайди.\n- Ишлаган билан пул йўқ. Кўпи қайтиб кетаяпти¸ иложи йўқ. Қайтмаганни қайтаришаяпти. 60-70 фоизи қайтган¸ дейди Зафар ака.\nТошкент – Москва йўналишидаги поездида проводник ёрдамчиси бўлиб ишлайдиган Лола опа ҳам Россиядан қайтаётган мардикорларнинг шу кунда сон-саноқсиз эканини айтади.\n- Ҳамма Ўзбекистонга қайтиб келаяпти. Бу ердан ҳозир ҳеч ким кетмаяпти. Поездлар бўм-бўш кетаяпти. Келишда бўлса жуда ҳам одам кўп.\nПаспортини йўқотиб қўйганлар ҳам кўпчиликни ташкил этади. Келолмасдан¸ пул тополмасдан қолиб кетганлар ҳам кўп. Ишлаб пулини ололмасдан ҳоли хароб бўлиб юрганлар ҳам Москвада жуда ҳам кўп¸ дейди Лола опа.\nЖанубий Корея меҳнат бозоридаги вазиятни Сеул яқинидаги қарийб тўхтаб қолган заводлардан бирида ишлаётган Умиджондан кўра ҳеч ким яхшироқ тасвирлаб беролмаса керак.\n- Иш йўқ. Юрибмиз у ëқни тозалаб¸ бу ëқни тозалаб. Ўзи 8 соатлик иш куни. Шунинг 3-4 соатида ишлаймиз. Қолган пайтда юриб у ëқ бу ëқни тозалаймиз. Олти киши эдик¸ икки кишига қисқартиришмоқчи.\nКўпчилик иш йўқлиги учун қайтиб кетаяпти. Умуман ҳозир корейсларнинг ўзига иш йўқ. Жуда катта компанияларнинг кўпи ëпилиб кетган¸ инқирозга учраган¸ дейди Жанубий Кореядаги заводларнинг бирида меҳнат қилаëтган Умиджон.\nРасмий ва норасмий маълумотларга кўра, хорижда ишлаётган ўзбекистонлик меҳнат муҳожирларининг сони 4 миллиондан 7 миллионгача бўлиши мумкин.\nХалқаро таҳлилчилар¸ кўп сонли меҳнат муҳожирларнинг қайтиши оқибатида Ўзбекистондаги ижтимоий вазиятнинг таранглашувини башорат қилаётган бўлса, бундай эҳтимолга суҳбатдошларим бир қадар ишончсизлик билдирдилар.\n- Ўзи аслида бу ëққа ишсизликдан келишган. Энди қайтиб кетиш... Менимча энди қаерда иш бор деб бошқа йўлини излашади.\nОзодлик: Қайтиб кетган одамлар Ўзбекистонда иш йўқлигидан норозилик қилишлари мумкинми?\nУмиджон: Энди билмадим. Шу пайтгача Ўзбекистонда ҳеч кимда норозилик бўлмаган. Нима қиларди шу эски ҳаммом¸ эски тос деганларидай деҳқончилигини қилиб юрадида.\nМосквалик таҳлилчи Санобар Шерматова фикрича, ўзбекистонлик меҳнат муҳожирларининг янги йил арафасида оммавий тарзда Ўзбекистонга қайтиши ҳар йили кузатиладиган ҳолат.\n- Янги йилга яқин вақтда ҳамма қайтади. Биласизми¸ янги йил арафасида умуман билет сотиб олиш имконсиз бўлиб қолади. Шунинг учун ҳозир ҳамма муҳожир инқироз туфайли юртига қайтиб кетаяпти¸ деб айтмаган бўлардим.\nКўрамиз, баҳорда улар қайтиб Ўзбекистонни тарк этишадими ёки йўқ. Менимча, ҳамма нарса баҳорда ойдинлашади¸ дейди Санобар Шерматова.\nҚозоғистон ва Кореяда меҳнат қилаётган Зафар ака ва Умиджон инқироз даврини ўша ерларда ўтказишга аҳд қилган.\n"Кореядаги иқтисодий бўҳронни барибир ҳам Ўзбекистондаги вазият билан таққослаб бўлмайди"¸ деб изоҳлайди бу қарорини Умиджон.\n- Нима энди Ўзбекистонда 16-17 йилдан бери иқтисодий бўҳрон бўлиб ëтибди¸ ҳеч нарса бўлгани йўқку. 3-4 ойга ҳеч нарса қилмайди¸ дейди Умиджон.\nЖаҳон бўйлаб кузатилаётган иқтисодий бўҳрон шароитида Ўзбекистонда ҳам корхоналарнинг ёпилиши ва ишчилар сонининг қисқартирилиши бошланди.\nЎзбекистондаги ишчилар армиясига хориждан келган ишсиз мардикорларнинг қўшилиши¸ ҳукумат учун жиддий бош оғриққа айниши мумкин.\nТаҳлилчи Тошпўлат Йўлдошев мамлакатда қўшимча иш жойлари ташкил этилмаса ҳам Каримов ҳукуматининг ижтимоий портлашга йўл қўймаслигини айтади.\n- Ўзбекистон ҳукуматининг қўлидан келадиган бирдан-бир нарса халқни қаттиқ таъқиб остига олиб¸ итоатда сақлаш. Қўлидан бошқа ҳеч нарса келмайди.\nКелган муҳожирлар ҳам¸ албатта¸ норозилик билдиради. Мамлакатдан чиқиб кетиб¸ бир йил ишлаб келган одам ҳеч қачон Ўзбекистоннинг ҳозирги шароитига рози бўла олмайди. Барибир норозилигини билдираверади.\nЛекин ҳозирги Ўзбекистон шароитида ижтимоий портлашга етиб бормайди. Чунки улар болаларини¸ қариндошларини ўйлаган ҳолатда ҳар қандай йўл билан бошқа мамлакатга чиқиб кетишга ҳаракат қилади¸ дейди таҳлилчи Тошпўлат Йўлдошев.\nҒарблик таҳлилчилар жорий молиявий ва иқтисодий бўҳроннинг камида келаси йил ёзигача давом этишини башорат қилмоқда.\nШу боис келаси йилнинг бутун дунë қатори ўзбекистонликлар учун ҳам ҳақиқий синов йилига айланиши кутилмоқда.


Суд раисини «шантаж» қилган шахс жиноят...\n05.12.2019 21:14 0 3307\nЖиноят ишлари бўйича Шўрчи туман суди раиси М.Ҳ. «шантаж»га учради.\nМаҳаллий фуқаро Б.Қ. унинг ўзи, отаси ва укасининг устидан юқори турувчи органларга шикоят ёзишни тўхтатиш эвазига ундан пул талаб қилади. Бундай ҳолатда қандай ҳаракат қилишни қонун пешвоси яхши билади: гўёки талабга розилик билдиради, сўнг...\nҚисқаси, Б.Қ. туман суди раисидан жами 78 миллон сўм пулни олаётган пайтда Бош прокуратура ҳузуридаги Департаментнинг Сурхондарё вилоят бошқармаси ходимлари томонидан ашёвий далиллар билан ушланди.\nБош прокуратура матбуот хизматига кўра, ҳолат бўйича аллақачон жиноят иши қўзғатилган, тергов ҳаракатлари ўтказилмоқда.\nжиноят суд суд раиси


Ўзбекистон Хитойга асосий мош экспорт қиладиган мамлакатга айланди. Ўтган йилги рақамларга кўра, Хитой импорт қилган мошнинг 37 фоизи Ўзбекистондан кириб борган. Бу ҳақда «Дунё» ахборот агентлиги хабар бермоқда.\nХитой мамлакат аҳолиси кўп истеъмол қиладиган яшил мошни Ўзбекистон, Мяньма, Индонезия, Австралия ва Таиланддан импорт қилади. Хитойда мошнинг йиллик истеъмол ҳажми 2018 йил 89 минг тонна, 2019 йил 113 минг тонна, 2020 йил 205 минг тонна ва 2021 йил 290 минг тоннани ташкил этган.\nЎзбекистон Хитойга мош экспорт қилиш учун 2018 йилда рухсат олган. Сўнгги тўрт йил давомида Ўзбекистоннинг Пекиндаги элчихонаси Хитойнинг тегишли идораларида етказиб берувчилар рўйхатини шакллантириш ва тасдиқлаш борасида «Ўзкарантин» ташкилоти билан ишламоқда. 2018 йил 24 та, 2021 йил 72 та корхона Хитойга мош экспорт қилган.\nЎзбекистондан Хитойга 2019 йил 28 минг тонна, 2020 йил 75 минг тонна, 2021 йил 112 минг тонна мош экспорт қилинган. 2021 йилнинг ўзида экспорт ҳажми қарийб 100 миллион долларга етган. Хитой мош импортида Ўзбекистоннинг улуши 37 фоизгача ўсди. Шу тариқа Ўзбекистон Хитойга асосий мош етказиб берадиган давлатга айланди.\nХабарда ёзилишича, Ўзбекистон Хитойга қуритилган узум етказиб беришда ҳам етакчига айланган. Ушбу маҳсулотлар умумий импорт ҳажмининг 55 фоиз улуши Ўзбекистон ҳиссасига тўғри келган.


Иблис билан учрашув - 19 Мая 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Май » 19 » Иблис билан учрашув\nИблис билан учрашув\nМомом оламдан ўтгач, юрагим негадир бўшаб қолгандай туйилди. Айни дамда, гўё бутун борлиғимни йўқотгандай ҳис қиляпман ўзимни. Унинг мен учун қанчалар қадрлилигини эндигина англагандай бўляпман. Тириклигида момомни яхши кўрмасам керак, деб ўйлардим. У ҳамиша нимадандир норози юрар, бу инжиқ табиати эса мени ҳолдан тойдирарди. Яратганнинг ўзи кечирсин-у, баъзан момомдан жуда-жуда безиб қолардим. Ҳозир эса бундай ўйлаганимдан ниҳоятда афсусдаман. Соғинч ҳисси куйдираётган юрагим мени момомнинг хонаси томон бошлади. Райҳон ифори уфуриб турган хонада у қайта жонлангандай бўлди. Ичкари саранжом-саришта, тоза-озода. Сукунат ҳукмрон бўлган бу тўрт девор гўё мени сиқаётгандай, момом йўқлигини такрор ва такрор айтаётгандай эди. Кўзларимга тирқираб ёш келди. Момомнинг нарсаларини бирма-бир кўздан кечирдим. Деворларда унинг ғамгин нигоҳи кўрингандай бўлди. Курсига чўкдим. Бошимни чангаллаб тургандим, ногаҳон доим қулф турадиган жавоннинг очиқлигига кўзим тушди. Жавон томонга бир қадам қўйишим билан деразадан ёпирилиб кирган шамол унинг эшигини ланг очиб юборди. Токчада турган суратдаги йигитнинг ўткир нигоҳи билан нигоҳим тўқнашди. У гўё тирикдай қараб турарди. Келишган йигитнинг нигоҳидан такаббурлиги яққол сезилади. Ким бўлди бу? Нега унинг суратини илгари кўрмаганман? Нега момом бу жавонни доим қулфлаб юрган? Суратни қўлимга олдим. Нотаниш йигитнинг юзида ёвуз табассум жилвалангандай, лаблар орасидан бўри тишлар кўрингандай бўлди. Қўрққанимдан суратни момомнинг тўшаги устига отиб юбордим. Хонадан чиқиб кетишга шайландим, бироқ жавоннинг юқори токчасидаги фотоальбом эътиборимни тортди. Суратга тушишни ёмон кўрадиган аёл шунча суратни нега йиққан экан-а? Альбомнинг юзини чанг босганига қараганда, у анчадан буён очилмаганлиги сезиларди. Альбомни қўлимга олдим-у, секин биринчи варағини очдим. Сочлари қалин гўзал қизнинг сурати эътиборимни тортди. Пайваста қошлар, нақш олмадай лўппи юз, ғунчамисол лаблар, нозик бармоқлар, адл қадду қоматга узоқ тикилиб, фақат жиддий кўзларнигина танидим. Бу момом эди. У ёшлигида нақадар чиройли қиз бўлган экан, деб ўйладим ва шундагина вақт қанчалар шафқатсизлигини фаҳмладим. Букилган қомат, териси буришган дағал бармоқлар, ажин босган юз, тўкилган қошлару қордай оқарган сочлар — муштипаргина кампир қиёфаси кўз ўнгимга келиб кетди ва унинг нега суратга тушишни ёмон кўришини фаҳмладим. Кейинги суратларда момом мен қарашларидан қўрққан ўша йигит билан бирга расмга тушган экан. Баъзи расмларда у ҳомиладор. Баъзисида отамни кўтариб турибди. Йилдан йилга момом ҳамроҳининг олдида ташқи кўриниш жиҳатидан улғайиб бораверган. Аввалги суратларда улар гўё узукка кўз қўйгандай мос бўлсалар, кейингиларида момом анча ўзини олдирганлиги сезилади. Жиддий нигоҳларда энди маъюслик акс этганини сезиш қийин эмас, илгари момомнинг кўзларидаги мунг мени ҳозиргичалик ўйлантирмаганди. Нега у бунчалар ғамгин? Унинг юрагини қандай дард кемирган экан? Дарё бўйида суратга тушган олти ёшли болакайнинг ортида бир аёл ва эркак ёнма-ён туришибди. Бола билан ўхшашлик томонларимизни ҳисобга олганда бу — менинг дадам, ундан кўз узмай турган аёл момом, демак, ўткир қарашли такаббур йигит бобом бўлса керак, деб ўйладим. Мана шу одам бобом бўлса, у ҳолда нега менга момом у ҳақда сўзлаб бермаган экан? Ўйлаб қарасам, момомдан ота-онам ҳақида сўрарканман-у, лекин бобом ҳақида суриштирмабман ҳам. Бу ерда қандайдир сир яширингани аниқ. Мен бу тилсимнинг тагига, албатта, етаман. Ота-онамнинг автофалокатга учраб, вафот этишганига етти йилдан ошди. Ёруғ оламда момомдан бўлак яқиним йўқ эди. Бобом ҳақида кимдан сўраб билдим энди? Ўйлаб-ўйлаб момом билан суҳбатлашгани тез-тез кириб турадиган Турдихол момо менга ёрдам беришига кўзим етди. Мен фурсатни ғанимат билиб, унинг уйига қараб югурдим.\n— Кел, болам, ўзимнинг шўрпешонагинам-а, — у шундай дея кўзига ёш олди-ю, мени бағрига босди.\nҲол-аҳвол сўрашиб бўлгач, Турдихол момога суратни кўрсатдим. Унинг қиёфаси ўзгарди, ҳатто қўрқиб кетгандай туйилди.\n— Момо, моможон, сизга нима бўлди? Айтинг, ким бу? Нега жимиб қолдингиз? — сўрадим илтижоли оҳангда.\nУ ортиқ жим туролмади.\n— Кимлигини сўраб нима қиласан? Юзини тескари қилсин унинг? Билмаганинг маъқул.\n— Моможон, бу бобом, шундайми? Нега бунча қўрқасиз? У ким бўлган?\n— Ким бўларди, шайтонга юрагини сотган одам-да, расмини йўқот, кўзим кўрмасин. Момонгнинг қонини сўриб келган бу иблис. Шу шайтоннинг малайини деб момонг бечора бу ёруғ дунёдан кун кўрмай ўтди. Мана шу йиртқичнинг касофатига ота-онанг ёш ўлиб кетди. У жонини олган қиз-йигитларнинг хуни урди, болам.\nУзоқ йиллар дугонаси билан ёнма-ён яшаган кампир момомнинг азобларини ўз кўзи билан кўрган, унинг уқубатларини ўзиникидай қабул қилган. Шу сабаб у сўзлаётганида кўз ёшларини тиёлмади. Ҳикоядан момом бобомга отасининг қаршилигига қарамай, турмушга чиққанини билиб олдим. Бироқ кўп ўтмай унинг ҳамма каби оддий одам эмаслигини фаҳмлаган. Бахтим деб ишониб, оила қургани момомни қийнар, калтаклар, таҳқирлар, руҳан эзаркан. Шунинг учун бечора овозини чиқармай, аччиқ қисматига кўнишга мажбур бўлган. Нима бўлган тақдирда ҳам, ўзи пиширган ош, айланиб-ўргилиб ўзи ичишга мажбур. Ота уйига қайтиб борганида, уни қабул қилишмасди, барибир. Йиллар ўтавергани сайин момом сочларига оқ оралаётгани-ю, юзига ажин тушиб, қариётганини фаҳмлаган. Бироқ бобомнинг бир туки ҳам ўзгармаган. Ўшандай ёш, келишган, хушрўй, хушбичим, бўйдору барваста йигитлигича қолаверган. Момом бунинг сирини англагани ожиз экан.\nБобом ой тўлган куни тун ярмида ғойиб бўлар ва тонг отгандагина пайдо бўларкан. Момом унинг уйимиз ортидаги қабристон атрофида айланиб юрганини кўрган. Бир куни ортидан яширинча пойлаб борса, у ярим тунда ойга қараб уч марта увиллабди-да, бирдан ҳайвонга ўхшаб тўрт оёқлаб туриб олибди, сўнг бир-икки ғингшиб, баҳайбат бўрига айланибди. Бу ҳолни кўрган момомнинг юраги орқага тортиб кетибди. Йиртқичнинг кўчада кетаётган ёш йигитга ҳужум қилганини кўрганда эсдан оғиб қолай, дебди. Қўрқиб кетган момом йўловчига ёрдам беришга ожиз эди. Шундагина шаҳарда йиртқич бўри ҳақида тарқалган миш-мишларни эслабди. Демак, ёш-йигит қизларни ғажиб, уларнинг танасини қабристонга ташлаб кетаётган ўша номаълум ҳайвон шу чоққача у билан бир уйда яшар экан-да. Момом уйга қайтиб, қочиб кетишга қарор қилади. Бироқ қаерга? Руҳига иблис ўрнашган бу йиртқич уларни ернинг тагидан бўлса ҳам топиб олади, ким билади, балки, бурда-бурда қилиб ташлар. Лекин у билан ортиқ яшолмаслиги ҳам аниқ эди. Ўйлай-ўйлай охири йиртқични ўлдиришга қарор қилибди. Акс ҳолда бўрилар одатига кўра, йиртқич унинг ўзини қариётгани учун ўлдириши аниқ эди. «Бир бошга бир ўлим! Мен олишаман!» Бу момомнинг азму қарори эди. Ой тўлган кеча навбатдаги ўлжасига ҳужум қилган пайтда унинг ортидан пойлаб борган момом катта ўткир пичоқни йиртқичнинг орқасига санчади.\nБўрини ўлдирган момомни тонгда чалажон аҳволда топишади. Унинг юзини таниб бўлмас экан. Бироқ у эрининг танасини иблисдан халос қилибди. Ўлаётганда бобом ундан барча азоблари учун кечирим сўраган экан.\nЎтмишга тегишли аччиқ ҳикояни тинглаб бўлгач, бобомнинг қабрига йўл олдим. Мени қайтаришга уринган Турдихол момонинг барча уринишлари бесамар кетди. Қабр қаровсиз аҳволда эди. Унинг атрофини тиканаклардан тозалаб, энди юзимга фотиҳа тортиб, ўрнимдан турмоқчи бўлгандим, бирдан оёғим ерга кириб кетаётганини фаҳмладим. Оёғимни ҳар қанча бўшатишга уринмай, ер мени ўз қаърига тортиб бораётгандай туйиларди. Бақираман, десам овозим чиқмайди. Ортимдан совуқ қўл текканини ҳис қилдим. Ўгирилиб қарашга ўзимда куч топсам, қаршимда тишлари узун, баҳайбат, даҳшатли бир мавжудот турарди.\n— Келишингни билардим. Шу чоққача ортингдан бормаганимга сабаб сенинг ҳимоячинг, момонг тирик эди. Бир марта бизнинг қонимизга бўялган қўл ҳар ишга қодир. Ожиз кўрингани билан, аслида, кучли бўлади улар. Энди ҳеч қандай хавф йўқ. Қўрқма, сенга зиён етказмайман. Чунки менга кераксан. Ҳали мавриди ҳам келгани йўқ. Вақт-соати етганда сени йўқлаб бораман, шуни унутма! Ҳа! Ҳа! Ҳа! — унинг бўғиқ товушидан ер ларзага келаётгандай эди.\nХунук овоздан этим жимирлаб, юрагим ёрилишига оз қолди. У ортига ўгирилиб, кетар чоғ шундай деди:\n— Дарвоқе, бир гапни айтишни унутибман. Мен — иблисман!\nУ ғойиб бўлди. Мен эса жойимда қотиб қолдим. Ҳар сафар ой тўлган кечада иблиснинг пайдо бўлишидан қўрқаман. Мавриди келса, мен кимга айланишим мумкинлигини тасаввур қиляпман…\nКатегория: HIKOYALAR TO'PLAMI / ХИКОЯЛАР ТУПЛАМИ | Просмотров: 20 | Добавил: sherlarorg | Теги: #новости, #ahborot, #uznews, #Yangilik, #Yangiliklar, #newsuz, #xabarlar, #habarlar, #news | Рейтинг: 0.0/0